
שם התלמיד: ________________________
כיתה: _____
שם המחנך: הרב____________________

-פתח דבר-
תלמיד יקר וחביב,
שנה חדשה ניצבת בפתחנו ועמה השפעות חדשות ואור חדש שיימשך עלינו במלא הדרו בראש -השנה הבעל"ט. בנוסף לזה השנה הצבנו לעצמנו יעד, להתחזק בנושא התפילה ולהבין יותר מה דרוש ומצופה מאתנו בתור בניו של הקב"ה, איך מתקרבים ומתחברים אליו, מה משמעות התפילה, איך מתפללים וכו' וכו'
כחייל וכתלמיד בוגר המתעתד לעלות לישיבה בשנים הקרובות ולזכות להיקרא בשם 'תמים' מוטלת עליך האחריות והמשימה להתכונן באופן ראוי ומשובח יותר מבשנים עברו, ובדיוק בשביל זה הכנו מבצע התואם ליכולותיך ולשאיפותיך החסידיות.

שם המבצע הוא 'אני לדודי' שמשמעותו במילים פשוטות – אני נותן את עצמי  להתחבר למלך מלכי המלכים הקב"ה שמכונה בשיר השירים 'דודי'. מבצע ה יעזור לנו להתכונן יותר טוב לר"ה ויו"כ הקרבים ובאים ולהכין כלים ראויים לקבלת השפע ביום ר"ה.
חלקי המבצע:
בחלק הראשון של החוברת עליך לשנן שורות ופרקים מתוך מאמר 'אני לדודי' בעל-פה. 

בחלק השני של החוברת עליך ללמוד קטעים מבוארים מתוך סדר התפילה, מלוקט מספרי רבותינו נשיאינו וסיפורי חסידים. 

בחלק השלישי של החוברת עליך ללמוד הלכות תשובה להרמב"ם ולהשיב על המבחנים.

בחלק הרביעי עליך לבצע רשימת מטלות יומיות ולהחתים את המורה.

בחלק החמישי עליך לכתוב עבודת מחקר על חודש אלול.

ובחלק האחרון להשיב ולפתור את המטלות סביב הלכות ומנהגי אלול-תשרי מתוך החומר הנלמד בכיתה בדרך של מדרש/תמונה.

בהצלחה רבה ומופלגה!!!

1. אני לדודי
א) אני לדודי ודודי לי ר"ת אלול, ומבואר בלקו"ת בהמאמר ד"ה זה, שבאלול הוא אתערותא דלתתא, אני לדודי, ובראש השנה ויום הכיפורים היא ההמשכה מלמעלה למטה (אתערותא דלעילא), ודודי לי. וצריך להבין, דבתחלת המאמר אומר שאלול הוא ר"ת אני לדודי ודודי לי, ומיד לאח"ז מבאר שבאלול הוא (רק) אני לדודי, וודודי לי הוא בר"ה ויוהכ"פ.

וממשיך בהמאמר, שבאלול הוא זמן התגלות י"ג מדות הרחמים. ומבאר שהגילוי די"ג מדה"ר באלול הוא לכאו"א, גם להרחוקים ביותר. וכמו מלך שקודם בואו לעיר יוצאין אנשי העיר לקראתו ומקבלים פניו בשדה, ואז רשאים ]ויכולים[ כל מי שרוצה להקביל פניו, והוא מקבל את כולם בסבר פנים יפות ומראה פנים שוחקות לכולם. וצריך להבין, איך זה מתאים עם מ"ש הטור, שמר"ח אלול ואילך תוקעין בשופר בכל יום כדי להזהיר את העם שיעשו תשובה, שנאמר אם יתקע שופר בעיר ועם לא יחרדו, דלכאורה מכיון שבאלול המלך מקבל את כולם בסבר פנים יפות ומראה פנים שוחקות לכולם, הרי עיקר העבודה דאלול היא (לכאורה) אהבה, וגם התשובה דאלול צריכה להיות (לכאורה) תשובה מאהבה, וא"כ למה תוקעין אז בשופר בכדי לעורר יראה וחרדה.

ב) ויש לומר הביאור בזה, דמהחילוקים בין אהבה ליראה הוא, דאהבה באה ע"י גילוי אור מלמעלה, והיראה באה (בעיקר) ע"י עבודת האדם. וע"ד יראת מלך בו"ד, דזה שאנשי המדינה יראים מפני המלך הוא מפני שקיבלו אותו להיות מלך עליהם, דקבלת המלכות היא ע"י העם, שום תשים עליך מלך. ולכן, כיון שבאלול הוא העבודה דאני לדודי, עבודת האדם, צריך להיות אז יראה. ויש להוסיף, שעיקר העבודה באלול, אני לדודי, הוא קבלת עול מלכות שמים. דזהו מ"ש בלקו"ת שהעבודה דאלול היא היציאה לשדה לקבל פני המלך. וזה שתוקעין בשופר (באלול) לעורר יראה וחרדה, הוא, כי הענין דשום תשים עליך מלך הוא שתהא אימתו עליך, ובכדי שקבלת המלכות תהי' בשלימות הוא ע"י התעוררות היראה דוקא.

ג) וביאור הענין בפרטיות יותר יובן ע"פ מ"ש הצ"צ במאמר שמבאר ענין תקיעת שופר בר"ח אלול, דזה שתוקעין בשופר בחודש אלול הוא הקדמה לתקיעת שופר דר"ה. דהחילוק בין תק"ש דאלול ותק"ש דר"ה הוא, שהיראה (והחרדה) הבאה ע"י תק"ש דאלול היא יראה תתאה, והיראה (והחרדה) הבאה ע"י תקיעת שופר דר"ה היא יראה עילאה. וזהו שתקנו לתקוע בשופר בר"ח אלול ובכל החודש, 

כי בכדי לבוא ליראה עילאה צ"ל תחלה יראה תתאה. ועוד טעם על זה שתוקעין בשופר בחודש אלול קודם ראש השנה הוא, כי בעשי"ת, מתחיל מר"ה, צריך להמשיך מהמקיף בכדי למלאות מה שפגמו במשך כל השנה, והמשכת המקיף הוא ע"י הביטול דוקא. וכמבואר בתו"א עה"פ השמים כסאי והארץ הדום רגלי אי זה בית גו' ואל זה אביט אל עני ונכה רוח, דשמים וארץ הם תורה ומצוות, דההמשכה שע"י תומ"צ הוא אור פנימי, כסאי והדום רגלי, ובכדי להמשיך המקיפים, אי זה בית גו', דבית הוא מקיף (ובמקיפים עצמם מקיף הרחוק), הוא ע"י הביטול, עני ונכה רוח וחרד על דברי. ולכן תוקעין בשופר באלול, כי בכדי שתהי' המשכת המקיף בר"ה צ"ל נכה רוח וחרד, וע"י תקיעת שופר באים לחרדה.




וצריך להבין, הרי גם ע"י שתוקעין בר"ה באים לחרדה, ואדרבה, החרדה דר"ה היא גדולה יותר מהחרדה דאלול, וכנ"ל בהמאמר שהחרדה הבאה מתק"ש דאלול היא יראה תתאה, והחרדה הבאה מתק"ש דר"ה היא יראה עילאה. ואעפ"כ, המשכת המקיף בר"ה היא ע"י החרדה הבאה מתק"ש דאלול.

ד) ויובן זה בהקדים הביאור בזה שהיראה דאלול היא יראה תתאה והיראה דראש השנה היא יראה עילאה. דהנה החילוק בין יראה תתאה ויראה עילאה הוא, כמבואר בתניא ובכ"מ דיראה תתאה היא מגדולתו ית' בבריאת והתהוות העולמות. דהביטול שביראה זו הוא ביטול היש. ויראה עילאה היא מגדולתו ורוממותו ית' שלמעלה מעולמות, דכולא קמי' כלא חשיב. דהביטול שביראה זו הוא ביטול במציאות. וזהו שבכדי לבוא ליראה עילאה, הוא דוקא ע"י גילוי מלמעלה, כי זה שביכולת האדם להשיג ע"י התבוננות הוא האלקות שבערך העולמות, ובכדי שיורגש אצלו הרוממות דאוא"ס שלמעלה מעולמות הוא דוקא ע"י גילוי מלמעלה. וזהו מ"ש ויצונו ה' לעשות את כל החוקים האלה ליראה את הוי', שבכדי לבוא ליראה את הוי', יראה עילאה, א"א לבוא לזה ע"י התבוננות ורק ע"י גילוי מלמעלה שנמשך ע"י המצוות. וזהו שהיראה דאלול היא יראה תתאה והיראה דר"ה היא יראה עילאה, כי באלול, שהמלך הוא בשדה, שבהיותו בשדה לא נרגש הגדלות והרוממות שלו, והיראה אז היא (לא מצד הגילוי מלמעלה, אלא) ע"י עבודת האדם, לכן, היראה אז היא יראה תתאה. ובר"ה, כשהמלך הוא בהיכל מלכותו, שאז נרגש הרוממות שלו, שהוא מרומם ומובדל מהעם, דבנמשל הוא גילוי הרוממות דאוא"ס שלמעלה מעולמות, היראה שבר"ה יראה עילאה.

ויש לומר, דזה שצריך לתקוע בשופר בר"ה בכדי לבוא ליראה עילאה, אף שאז הוא זמן התגלות מלכותו ית', היינו שבהזמן דר"ה מצד עצמו מאיר בגילוי הרוממות דאוא"ס שלמעלה מעולמות, הוא, כי זמן הוא מגדרי העולם, ולכן, הרוממות דאוא"ס שמתגלה בר"ה מצד הזמן דר"ה הוא שייך לעולמות, והגילוי דאוא"ס כמו שהוא קדוש ומובדל מעולמות הוא בעיקר ע"י המצוות, אשר קדשנו במצוותיו. וכיון שתקיעת שופר בר"ה היא מצוה, היראה והחרדה מקול השופר דר"ה היא יראה וביטול בתכלית, יראה עילאה. ועפ"ז יש להוסיף עוד ביאור בזה שהיראה הבאה מקול השופר דאלול היא (רק) יראה תתאה, כי זה שקול השופר דר"ה מביא ליראה עצומה כזו, ביטול במציאות (יראה עילאה), הוא מצד המצוה דתק"ש, וכיון שתק"ש באלול אינה מצוה (ואין מברכים על זה אשר קדשנו במצוותיו), לכן, היראה (והביטול) הבאה מקול השופר דאלול היא (רק) ביטול היש, יראה תתאה. אלא שאעפ"כ, יראה זו היא הקדמה והכנה ליראה עילאה דר"ה, כי בכדי לבוא ליראה עילאה צ"ל תחלה יראה תתאה (כנ"ל בהמאמר).

ה) והנה ידוע שבכדי לבוא מיראה תתאה ליראה עילאה צ"ל תחלה אהבה. דסדר העבודה הוא דחילו רחימו רחימו ודחילו. דחילו (הראשון) הוא יראה תתאה, ולאח"ז ב' דרגות ברחימו, אהבה זוטא ואהבה רבה, ולאח"ז דחילו, יראה עילאה. ומזה מובן, דזה שמהיראה תתאה דאלול באים ליראה עילאה בר"ה הוא ע"י הקדמת האהבה. ויש לבאר זה ע"פ מ"ש בלקו"ת דכשהמלך הוא בשדה הוא מקבל את כולם בסבר פנים יפות ומראה פנים שוחקות לכולם, דפנים יפות ופנים שוחקות הו"ע האהבה, וע"י שהמלך מקבל את כולם בסבר פנים יפות, ובפרט ע"י שמראה פנים שוחקות לכולם, זה מעורר אצלם (כמים הפנים לפנים) אהבה להמלך. ועפ"ז יש לומר, שבפרטי המשל שבלקו"ת מרומזים ד' ענינים הנ"ל. דזה שיוצאים לקראת המלך 

לקבל פניו, שייך ליראה תתאה. ולאח"ז, המלך מקבלם בסבר פנים יפות ומראה להם פנים שוחקות – שתי הדרגות דרחימו (פנים יפות – אהבה זוטא, ופנים שוחקות – אהבה רבה), ולאח"ז בא הענין דבבואו להיכל מלכותו – יראה עילאה.

ו) והנה אף שבהדרגות דיראה, היראה דאלול היא למטה מהיראה דראש השנה, דהיראה דאלול היא יראה תתאה והיראה דר"ה היא יראה עילאה, מ"מ יש מעלה בהיראה דאלול על היראה דר"ה. כי היראה והביטול שבר"ה, כיון שאז הוא זמן התגלות מלכותו ית', היראה והביטול אז אינם חידוש. דכיון שכולא קמי' כלא חשיב וכל שהוא קמי' יותר הוא יותר כלא, הרי זה שישראל הם בביטול דיראה עילאה בהזמן דר"ה כשהם נמצאים בהיכל מלכותו, אין בזה חידוש. [ובדוגמת הביטול שבאצילות, שאין בזה חידוש, מכיון שבאצילות מאיר גילוי אוא"ס. ועד"ז באצילות גופא, שהביטול שבספירת החכמה, שבה הוא עיקר הביטול, אינו חידוש, לפי שבחכמה הוא הגילוי דהוא לבדו ואין זולתו. ומכ"ש הביטול דכתר, דאע"ג שהוא אור צח וכו' אוכם הוא קדם עילת העילות, דפירוש אוכם הוא שהכתר הוא בביטול (כמו מראה השחור שאינו גבוה נגד מראה הלבן) לגבי אוא"ס שלמעלה מהכתר (עילת העילות), שאין זה חידוש, מכיון שהכתר משיג שהוא באין ערוך לגבי אוא"ס]. והיראה והביטול באלול, כשהמלך הוא בשדה (שאז אין נרגש הגדלות והרוממות שלו) ואעפ"כ ישנו הביטול דישראל, שמקבלים עליהם מלכותו ית', ולא עוד אלא שגם תוקעין בשופר לעורר יראה וחרדה (בכדי שקבלת המלכות תהי' בשלימות), הנה ביטול זה, אף שהוא ביטול היש, הוא יקר מאד בעיני הוי'. ויש לומר, דע"י התענוג של המלך מזה שיוצאין לקראתו לקבל פניו (קבלת מלכותו ית') בהיותו בשדה מיתוסף עוד יותר בזה שהוא מקבל את כולם בסבר פנים יפות ומראה פנים שוחקות לכולם. ויש להוסיף, דהמעלה שבהיראה והביטול דאלול לגבי היראה והביטול דר"ה היא לא רק מצד החידוש שבזה, אלא גם בענין הביטול. דהביטול שע"י גילוי, כיון שהביטול הוא מפני שמכיר ומרגיש העילוי דהגילוי (שהוא באין ערוך לגבי'), הרי הביטול קשור עם מציאות האדם (ההכרה שלו). ואמיתית ענין הביטול הוא בהעבודה דקבלת עול, שהוא כמו עבד, שמצד עול האדון שמוטל עליו הוא מוכרח לקיים רצון האדון.

ז) ועפ"ז יש לבאר מ"ש בהמאמר שהמשכת המקיף דר"ה היא (בעיקר) ע"י היראה והחרדה הבאה ע"י תק"ש דאלול, כי זה שע"י החרדה (וחרד על דברי) הוא המשכת המקיף (בית), הוא (בעיקר) כשהחרדה היא באופן דביטול ושפלות, עני ונכה רוח. וכמבואר בהמאמר דכל שהאדם משפיל את עצמו יותר, המקיף שנמשך הוא מקיף עליון יותר. ולכן עיקר המשכת המקיף הוא ע"י היראה והחרדה דאלול, כי היראה והחרדה דר"ה הוא ע"י שמרגיש הגילוי דלמעלה, והביטול שע"י הרגש הגילוי אינו באופן דשפלות, ועיקר הענין דעני ונכה רוח, ביטול באופן דשפלות, הוא בהיראה והחרדה דאלול.

ויש להוסיף עוד ביאור בהמעלה שבהיראה דאלול על היראה דראש השנה, דכיון שהיראה והביטול דאלול באה ע"י עבודתם של ישראל, אני לדודי, שהשרש דישראל הוא בהעצמות, לכן, ההמשכה שע"י יראה וביטול זה היא המשכת העצמות. ויש לומר, שזהו הטעם הפנימי על זה שמהיראה תתאה דאלול באים אח"כ בר"ה ליראה עילאה, כי ע"י היראה דאלול הוא המשכת העצמות, ועי"ז נמשכים (אח"כ) גם הגילויים.




ח) והנה עד"ז הוא גם בענין התשובה דאלול, דזה שבאלול תוקעין בשופר הוא (כמובא לעיל מהטור) כדי להזהיר ישראל שיעשו תשובה, שיש בזה יתרון על התשובה דר"ה. דהגם שהתשובה דאלול היא על ענינים בלתי רצויים, כמובן ממ"ש בכתבי האריז"ל דאלול הוא ר"ת אנה לידו ושמתי לך, דערי מקלט הוא תיקון על ענינים בלתי רצויים [ויש לומר, דזה שהתשובה דאלול נרמזת באנה לידו ושמתי לך שהכפרה דערי מקלט היא על מכה נפש בשגגה, הוא כי ע"י התשובה דר"ח אלול נעשו זדונות כשגגות והתשובה דאלול היא לתקן השגגות], והתשובה דר"ה שבאה לאחרי שנתקנו כבר הענינים הבלתי רצויים (גם השגגות) ע"י התשובה דאלול היא (בעיקר) תשובה עילאה, מ"מ, יש יתרון בהתשובה דאלול על התשובה דר"ה. כי התשובה דר"ה, הוא רמז בהמצוה דתק"ש, כמ"ש הרמב"ם אע"פ שתקיעת שופר בראש השנה גזירת הכתוב, רמז יש בו, כלומר עורו ישינים משנתכם כו' וחזרו בתשובה. והגם שענין התשובה המרומז בשופר הוא למעלה מהמצוה דתק"ש, וכידוע בענין הרמז, שהענין המרומז הוא למעלה מהדבר שמרמז עליו ועד שאינו מתלבש בהדבר והוא רק רמז בלבד, מ"מ זה שהענין מרומז עכ"פ בהדבר, הוא מפני שיש ביניהם דמיון. וכיון שתק"ש בר"ה היא מצוה, לכן, גם התשובה הנרמזת בה יש לה שייכות להעבודה דתומ"צ. ועיקר המעלה דתשובה, שהיא מגיעה בבעל הרצון (למעלה מהרצון דמצוות), היא התשובה דאלול. כי זה שתשובה מגיעה למעלה מהרצון דמצוות הוא מפני שישראל קדמו לתורה, ולכן, המעלה דתשובה היא בעיקר כשהתשובה באה מהאדם (ישראל) עצמו, תשובה דאלול, אני לדודי.

ט) וזהו אני לדודי ודודי לי ר"ת אלול, דזה שודודי לי נכלל בר"ת אלול, הוא, כי זה שע"י העבודה דאני לדודי (באלול) נעשה ההמשכה דודודי לי בר"ה וביוהכ"פ הוא כי העבודה דאני לדודי מגיעה בהעצמות שמשם נמשכים כל הגילויים (כנ"ל סוס"ז), ונמצא שבאני לדודי דאלול כלולה גם ההמשכה דודודי לי. ויש לומר, דזהו מה שהתקיעות דחודש אלול (ע"פ מנהג חב"ד) הם תשר"ת תש"ת תר"ת, כל הקולות שתוקעים בר"ה, כי בהתקיעות דאלול ישנם כל הענינים שבהתקיעות דראש השנה. וזה שבאלול תוקעין עשר קולות ולא מאה קולות, אולי יש לומר, שזהו לפי שהתקיעות דאלול (כיון שהם השרש של הענינים שנמשכים בר"ה) הם למעלה מהתחלקות.

יו"ד) ויהי רצון שעל ידי מעשינו ועבודתינו, ובפרט על ידי העבודה דאלול, יקרבו ויזרזו עוד יותר את הגאולה, וכמרומז בזה שאלול הוא ר"ת להוי' ויאמרו לאמר אשירה, כי אז יצאו כל ניצוצין מהגלות.

וכיון שבאלול מקבל המלך את כולם בסבר פנים יפות ומראה פנים שוחקות לכולם, הרי בודאי שהמלך ממלא הבקשה של כאו"א מישראל, שתהי' לו כתיבה וחתימה טובה לשנה טובה ומתוקה בטוב הנראה והנגלה, הן בענינים הרוחניים בלימוד התורה וקיום המצוות, והן בענינים הגשמיים בבני חיי ומזוני רויחי, ועאכו"כ בנוגע לבקשה העיקרית – גאולה האמיתית והשלימה ע"י משיח
2. 
ביאורי תפילה



הַבֹּקֶר
■ מוֹדֶה אֲנִי
שְׁלֵמוּת הַיְּחִידָה שֶׁבַּנֶּפֶשׁ
הביאור על פי תורת החסידות על "מודה אני" הוא: התחלתו של סדר היום הוא בתפילת "מודה אני", שאומרים אותה עוד קודם נטילת ידיים, אפילו בידים טמאות - מפני שכל הטומאות שבעולם אינן מטמאות את ה"מודה אני" של יהודי. אפשר שיהיה חסר בענין זה או בענין אחר – אבל ה"מודה אני" שלו נשאר תמיד בשלימות.
וענין זה הוא דוקא מצד היחידה שבנפש: בארבעת הבחינות נפש רוח נשמה וחיה, שייך ענין של פגם או גם טומאה חלילה, אבל מצד היחידה שבנשמה שמיוחדת תמיד בעצמותו יתברך, לא שייך שום פגם וטומאה חס ושלום ונשאר תמיד בשלמותו.
על פי קונטרס ענינה של תורה החסידות פי"א
כל סדר החיים תלוי ב"מודה אני"
הרבי האמצעי שמע את אביו אומר שכל סדר החיים של יהודי תלוי באופן ה"מודה אני" שהוא אומר בקומו משנתו, ה"מודה אני" מעורר את אור הנשמה להרגיש את פירוש המלות שהנשמה שומעת בגן עדן.
ספה"ש ת"ש עמ' קכ"ו (לה"ק)

ברכות השחר
■ אשר קדשנו במצוותיו וצונו
המצוות מדבקות את האדם בה' 
וזהו שכתוב אשר קדשנו במצותיו כאדם המקדש אשה להיות מיוחדת עמו ביחוד גמור כמו שכתוב ודבק באשתו והיו לבשר אחד. ככה ממש ויתר על כן לאין קץ הוא יחוד נפש האלהית העוסקת בתורה ומצות ונפש החיונית ולבושיהן הנזכרים לעיל באור אין סוף ברוך הוא.
...וזהו שכתוב אשר קדשנו במצותיו, שהעלנו למעלת קודש העליון ברוך הוא, שהיא קדושתו של הקדוש ברוך הוא בכבודו ובעצמו. וקדושה היא לשון הבדלה מה שהקדוש ברוך הוא הוא מובדל מהעולמות, והיא בחינת סובב כל עלמין מה שאינו יכול להתלבש בהן. כי על ידי יחוד הנפש והתכללותה באור אין סוף ברוך הוא הרי היא במעלת ומדרגת קדושת אין סוף ברוך הוא ממש, מאחר שמתייחדת ומתכללת בו יתברך והיו לאחדים ממש.
תניא פמ"ו
על נטילת ידיים –
המשכת המוחין למידות
תורת החסידות דורשת, כי תחילה יש להסיר את הציפורניים, שלא לדקור את עצמו, כי בטופרהא אחידן (= בציפורניים נאחזות, הקליפות). כל דקירה - היא קליפה וסטרא אחרא. ואחר נטילת הציפורניים צריך להיות נטילת ידים, כמבואר ענינה בדא"ח (=דברי אלוקים חיים, חסידות), המשכת המוחין למדות.
היום יום
"נטילה" על שם הכלי
[bookmark: _1fob9te]כל אדם הקם ממטתו שחרית - בין עשה צרכיו, בין לא עשה צרכיו - צריך לרחוץ ידיו ברביעית הלוג מים מן הכלי, ואפילו אינו רוצה להתפלל עד לאחר כמה שעות. לפי שכל אדם כשהקדוש ברוך הוא מחזיר לו נשמתו, נעשה כבריה חדשה - כמו שכתוב חדשים לבקרים כו', שהאדם מפקיד נשמתו עייפה והקדוש ברוך הוא מחזירה לו חדשה ורגועה כדי לעבוד לה' יתברך בכל יכולתו ולשרתו כל היום כי זה כל האדם, לפיכך צריכים אנחנו להתקדש בקדושתו וליטול ידינו מן הכלי כדי לעבוד עבודתו ולשרתו - כמו כהן שהיה מקדש ידיו מן הכיור בכל יום קודם עבודתו. וכיון שצריך ליטול ידיו מן הכלי דוקא, לכן יברך "על נטילת ידים" ולא "על רחיצת ידים" - מפני שהכלי שממנו נוטלין לידים נקרא "נטלא" בלשון חז"ל, לכן תיקנו בברכה זו לשון נטילה - להורות דצריך כלי.
שו"ע אדה"ז סימן א' סעיף א'

אלוקי נשמה –
אין שינוי בנשמה
אלוקי נשמה שנתת בי, פירושו שהנשמה היא כמו חפץ הניתן מיד ליד. מכיון שהנשמה אינה משתנית כלל כשיורדת למטה, ובעצם אין בה שום שינוי למעט שינוי המקום בלבד. 
ולכן גם בירידת הנשמה למטה להתלבש בתוך הגוף ונפש הבהמית הרי לא נשתנתה הנשמה בעצם מהותה. ומשום זה הרי כל הכחות של נפש האלוקית, השגתה והתפעלות מדותיה - גם כמו שירדה למטה - הכל הוא בבחינת רוחניות ואלוקות, ולא בבחינת יש כלל.
על פי ס' המאמרים תש"ח ע' 17
אצילות-בריאה-יצירה-עשייה
הסדר בתפילה זו הוא על פי סדר העולמות אצילות-בריאה-יצירה-עשיה. טהורה היא – זו הנשמה כפי שהיא במקורה בעולם האצילות, כמאמר הפסוק "כעצם השמים לטוהר" מכאן שהתואר "טוהר" מורה על עצם, ועולם האצילות הוא עולם העצם. אתה בראתה – הוא עולם הבריאה. אתה יצרתה – הוא עולם היצירה והמלאכים. ואתה נפחתה בי הוא הירידה למטה לעולם העשיה לגוף החומרי, ואת כל השתלשלות זו עוברת הנשמה ממדרגה למדרגה, כמו שלשלת שחלקיה אחוזים זה בזה.
על פי לקוטי תורה דרושים ליוה"כ סט, א
ואתה נפחתה בי –
הנשמה מפנימיות הבורא
ונפש השנית בישראל היא חלק אלוה ממעל ממש, כמו שכתוב ויפח באפיו נשמת חיים ואתה נפחת בי וכמו שכתוב בזוהר מאן דנפח מתוכיה נפח פירוש מתוכיותו ומפנימיותו - שתוכיות ופנימיות החיות שבאדם מוציא בנפיחתו בכח. כך על דרך משל נשמות ישראל עלו במחשבה כדכתיב בני בכורי ישראל בנים אתם לה' אלהיכם, פירוש: כמו שהבן נמשך ממוח האב, כך כביכול נשמת כל איש ישראל נמשכה ממחשבתו וחכמתו יתברך - דאיהו חכים ולא בחכמה ידיעא אלא הוא וחכמתו אחד וכמו שכתב הרמב"ם שהוא המדע והוא היודע כו'.
תניא רפ"ב

סדר ברכות השחר –
 התגלות הקדושה מתוך הקליפות
בקטע שלפנינו מוסבר סדר הברכות על פי חסידות: בתחילה פוקח עורים - כי עיקר ההפרש בין צד הקדושה לצד הקליפה הוא בראיית עין השכל ולכן חכמי ישראל נקראים עיני העדה ואילו על הקליפות נאמר "עיניים להם ולא יראו". 
ואחר כך יאמר מתיר אסורים – כי כאשר אדם אסור – ידיו אסורות וקשורות, והידים הם המידות כמו שאומרים כל שבוע ב"פתח אליהו": "חסד דרועא ימינא גבורה דרועא שמאלא" (=חסד הוא בזרוע ימין וגבורה בזרוע שמאל), וככה כשנפש הבהמית גוברת על נפש האלוקית אז מדות הנפש האלוקית אסורים וקשורים כאדם המסור בידי זרים.
ואחר כך יאמר זוקף כפופים - כי עיקר ההפרש בין אדם לבהמה שהאדם הולך בקומה זקופה, שהראש למעלה ולמטה ממנו הלב ולמטה מכולם הרגלים שהם מורים על כוח המעשה. וככה בנפש האלוקית העיקר הוא השכל השולט על המדות עד הגיעו למעשה. וכמו שהרגלים הם עיקר קיום מעמד כל הגוף - כי כשנכשל ברגליו, יפול ממילא כל הגוף - כמו כן העיקר הוא להיות סור מרע ועשה טוב בפועל ממש. 
ואח"כ יאמר מלביש ערומים - כי בתחלת תולדות האדם מצב הנפש הבהמית הוא ערום בלא גילוי אלקות ממעשה המצות, אך על ידי קבלת עול מלכות שמים הוא כלובש לבוש שמקיף אותו מראשו ועד רגלו.
על פי אור התורה ענינים ע' שה-שו

הנותן ליעף כוח –
תקנת הגאונים 
[bookmark: _3znysh7]במדינות אלו נוהגין לברך "הנותן ליעף כח", וברכה זו תקנוה הגאונים בתקופה שלאחר חתימת התלמוד, מפני שבאותה תקופה ירדה לעולם חלישות והתשת-כוח כללית, כפי שרואים שעד אז היו האנשים גיבורים יותר. ובכל יום מתחדש כחו של אדם וכמו שאמרו "חדשים לבקרים רבה אמונתך"; בשר ודם מפקיד פקדון אצל חבירו - והוא מחזירו בלוי ומקולקל, וכל אדם מפקיד נשמתו אצל הקדוש ברוך הוא לעת ערב עיפה - והוא מחזירה לו חדשה ורגועה, וראו הגאונים לתקן ברכה מיוחדת על החסד הגדול הזה.
על פי שו"ע אדה"ז סימן מ"ו סעיף ו'




יהי רצון מלפניך – 
המשכת רצון חדש
תפלה ענינה הוא בקשה מהקדוש ברוך הוא, ש"יהי רצון" (וכיוצא בזה), שיהיה רצון חדש – כולל גם דבר חדש שלא היה מלכתחילה במקור.
 ולכן מועילה התפלה שגם אם היתה גזירה על דבר לא טוב חס ושלום, יהפוך הקדוש ברוך הוא אותה לטוב - כי על ידי תפלה מגיעים לבחינה שלמעלה מסדר ההשתלשלות.
על פי לקוטי שיחות ח"י ע' 38

לא לידי חטא – 
להכיר בעבירה
"ואל תביאנו לא לידי חטא", פירש זאת ר' מענדל: "אל תביאנו למצב בו נחשוב על חטא שהוא אינו חטא".
ר' מענדל
שתצילנו – ומשכן רע –
יצר הרע – שכן רע שבלב האדם 
לפנינו מכתב שענה הרבי לאדם שהתלונן כי הוא סובל משכנים רעים: 
בהנוגע למה שכתב אודות שכנים רעים, הנה על פי רוב זהו בא מחוסר הכוונה בברכת השחר כשמתפללים "שתצילנו . . ומשכן רע".
והעיקר כשאין משתדלים כראוי בהנוגע להשכן רע שבלב האדם - הוא היצר הרע.
ובמילא כשמוסיפים בשני הענינים, הרי מדתו של הקדוש ברוך הוא מדה כנגד מדה - אלא שכמה פעמים ככה - ורואים הטבה גם בהנוגע לשכן רע כפשוטו. ומהנכון לבדוק המזוזות בדירתו שיהיו כולן כשירות וגם התפילין שלו.
אגרות קודש כבוד קדושת אדמו"ר שליט"א ח"ח ע' רח   


ברכת התורה – 
ברכת התורה - בשמחה
ברכת התורה צריך ליזהר בה מאד, מפני שהגמרא אומרת שלא חרבה ארץ ישראל אלא לפי שלא היו מברכים ברכת התורה לפני הלימוד, מאחר שלא היתה חשובה בעיניהם כל כך לברך עליה, לכן היו מזלזלים בברכתה. ולכן לא הגינה עליהם תורתם, אף על פי שעסקו בה הרבה. 
ולכך יראה כל אדם, שתהיה כלי חמדתו של הקדוש ברוך הוא, שהיה משתעשע בה בכל יום (לפני שנתן אותה לבני ישראל), חשובה בעיניו לברך עליה בשמחה יותר מעל כל הנאות שבעולם, שזה מורה שעוסק בה לשמה. ובזכות זה יזכה לשלשלת הנמשכת לעוסק בה לשמה, שהוא "לא ימושו מפיך ומפי זרעך' וגו" (ישעי' נט, כא), שתיעשה שאלתו ובקשתו שמבקש בברכתה "ונהיה אנחנו וצאצאינו יודעי שמיך ולומדי תורתך".
על פי שו"ע אדה"ז סימן מ"ז סעיף א

ונתן לנו את תורתו – 
ירידת התורה לעולם
התורה מצד עצמה היא באין ערוך לגמרי מהאדם והעולם, להיותה תורתו של הקדוש ברוך הוא, ובלשון הגמרא "חמודה גנוזה שגנוזה לך . . קודם שנברא העולם". ולכן מצד גדר הבריאה לא יתכן כלל ששכל האדם, שכל מוגבל, יוכל להבין ולהשיג את התורה. וזהו החידוש שבמתן תורה – ש"נתן לנו את תורתו", היינו ש"תורתו" (של הקדוש ברוך הוא), שבאין ערוך לגמרי מהאדם והעולם, "חמודה וגנוזה שגנוזה לך" – "נתן לנו", שנוכל להבינה, ולהשיגה בשכלנו, עד להבנה והשגה באופן ד"יחוד נפלא שאין יחוד כמוהו . . להיות לאחדים ומיוחדים ממש מכל צד ופינה".
הדרך על הש"ס תשמ"ט





ולומדי תורתך לשמה –
"זו היא תורה לשמה!"
רגיל היה הגאון מלובלין, רבי שניאור זלמן, בעל ה'תורת חסד', כל אימת שבא לליובאוויטש אל הרבי ה'צמח צדק' – להכין ענין בלימוד בו היה מתפלפל עם הרבי. כך היה גם בשנת תרי"ד; לקראת בואו אל הרבי הביא אתו פלפול עמוק עם הרבה חידושים.
בהגיעו לליובאוויטש, עבר במחשבתו פעם נוספת על חידושי התורה שהכין. בידעו שיגרום נחת רוח לרבי, היה שבע רצון ביותר, כיון שבעיניו של חסיד – הרי אחד הדברים הגדולים ביותר הוא, לגרום נחת רוח לרבי.
נכנס אל הרבי והתחילו לשוחח בעניני לימוד. כאשר הציע לומר את הפלפול שהכין, חייך הרבי ואמר לו להגיד את חידושי התורה. הגאון מלובלין היה מרוצה מאד בראותו שהרבי מאזין לחידושי התורה שלו.
כאשר סיים, אמר לו הרבי:
-אמנם ה'תורה' טובה היא והסברות יפות, אבל - חסרה ה'נקודה'. כלומר, יסוד ההנחה עליו בנית את חידושיך – אינו אמיתי. משנה מפורשת היא ההיפך מהנחתך!
הזדעזע הגאון ושאל:
רבי, באיזה סדר?
בסדר "קדשים", השיב הרבי.
עבר הגאון במחשבתו על סדר "קדשים" ואמר:
רבי אינני יודע. אולי יאמר לי באיזה מסכת?
במסכת "בכורות".
עבר הגאון על מסכת זו, ולא מצא. החל הרבי לחזור על לשון המשנה ולפרשה.
"רק אז עמדתי על טעותי – העיד הגאון לאחר מכן – ראיתי והרגשתי מהו תורה לשמה!"
(סיפור זה שמע הרבי מוהרש"ב מפי בעל הסיפור).
לקוטי דיבורים


אלו דברים שאדם אוכל פירותיהם – 
אוכל פירותיהם – כשצריך לאותו דבר
ממאמרי רבינו הזקן בשנת תקנ"ה בליאזנא: שכר מצוה מצוה, המצוה בעצם עצמותה היא השכר והתגלות העצמות תהי' לעתיד, אבל זהו הקרן קיימת של המצוה, אמנם פירותיה אדם אוכל בעולם הזה, והוא בכל מצוה ומצוה בענינה, דכאשר צריך לאותו דבר הוא נענה.
היום יום כה אייר

על מצות ציצית – 
"על מצות" ולא "להתעטף"
בלבישת טלית קטן בבוקר בידים נקיות ובמקום שמותר לברך, מברכים "על מצות ציצית" - כיון שאין בטלית קטן שיעור עיטוף. אם אסור לברך, אזי קודם התפלה ימשמש בד' ציציותיו ויברך אז.
היום יום יד סיון
ציצית – לזכור מצוות ה'
שורש המצוה נגלה בכתוב, שהיא למען נזכור כל מצוות השם תמיד, ואין דבר בעולם יותר טוב לזכרון, כמו נושא חותם אדוניו, קבוע בכסותו אשר יכסה בו תמיד, ועיניו ולבו עליו כל היום, וזהו שנאמר בו בכתוב "וזכרתם את כל מצות ה'". ואמרו זכרונם לברכה (תנחומא קרח יב), כי מלת 'ציצית' תרמוז לתרי"ג מצוות, עם צירוף שמונה חוטין שבציצית וחמשה קשרין שבו.
(ספר החינוך מצוה שפו)

פשרה של הוראה תמוהה
כאשר ביקר הרבי מוהריי"צ בארצות הברית, בשנת תר"צ, הכינו לכבודו מסיבה רבתי, סעודת מלוה מלכא.
באותה מסיבה השתתפו שני עשירים והרבי כיבד את שנהים במטבעות כסף. לאחד מהם אמר להחזיק את המטבע בכיסו, ולשני ציוה כי יתפרנה בטלית קטן שלו.
התפלאו הנוכחים על המחזה ובעיקר על ההבדל והשוני בצורת דבריו לבין השנים, ולא ידעו פתרונה. בתום המסיבה נענה השני: מתפלא הנני שהרבי ציוה עלי לתפור את המטבע בטלית קטן שלי – ואני איננו לובש ציצית כלל... 
שמועות וסיפורים

הנחת וברכת התפילין – 
ההתחברות שבכוח התפילין
תפילין הוא עניין ההתחברות, ולכן הנה מצות תפילין היא בראש ובזרוע, שהוא עניין התחברות המוח והלב, והיינו שההשגה שמבין בגדולת ה' במוחו, תביא התעוררות הלב בהתפעלות המדות באהבה או ביראה כפי ענין ההשגה שבמוח. ותפילין יש בהם רצועות, שרצועה של יד היא על ידו השמאלית, ורצועה של ראש הולכת ונמשכת עד הרגלים, שענין הרצועה היא המשכה, ורצועה של יד היא המשכת המדות שיהיה פועל טוב, ורצועה של ראש המשכת המוחין, אשר כל עניניו גם בחינה האחרונה דהילוך יהיה רק על פי ההשגה שבמוח, והיינו שכללות הנהגתו בכל עניני עולם, יהיו על פי התורה והמצוה.
ס' המאמרים תרצ"ט ע' 159 

תפילת השחר

הריני מקבל – 
שער הכניסה לתפלה
רבנו הזקן כותב בסידורו: נכון לומר קודם התפלה הריני מקבל עלי מצות עשה של ואהבת לרעך כמוך, זאת אומרת, אשר מצות אהבת ישראל היא שער הכניסה, אשר דרכה יכול האדם לבוא לעמוד לפני ה' אלוקיו להתפלל, ובזכותה תקובל תפלת המתפלל.
היום יום ב תמוז


בסגנון זה קרא הוד כבוד קדושת אאמו"ר הרה"ק בשמי בשעת סעודת המצוה של הבר מצוה שלי, ואמר: יוסף יצחק שאל משהו.
ושאלתי את הוד כבוד קדושת אאמו"ר הרה"ק:
בסידור כתוב "נכון לומר קודם התפלה הריני מקבל עלי מצות עשה של ואהבת לרעך כמוך", מדוע זה כתוב לפני התפלה דוקא. ואם אהבת ישראל צריכה להיות מיד בבוקר, היו צריכים לקבוע זאת יחד עם ברכות השחר.
הוד כבוד קדושת אאמו"ר הרה"ק ענה לי: כשלאב יש הרבה ילדים, הרי עיקר התענוג שלו כשהוא רואה שכולם הם באחדות ואוהבים אחד את השני. תפלה היא הרי בקשת צרכיו, הן צרכים גשמיים והן צרכים רוחניים, הנה לפני הבקשה צריכים לעשות נחת רוח לאבינו שבשמים, ולכן קבעו לקבל מצות עשה של אהבת ישראל לפני התפלה דוקא.
אני מספר לכם זאת כדי שתבינו מה על אבל לתת, ואכן נותן, לבנו הדרכה והנהגה ביום הבר מצוה.
הענין של ואהבת לרעך כמוך אין משמעו רק מה שנותנים לו לאכול או מלווים לו גמילות חסד, או נותנים לו ללון לילה אחד, אלא הענין של ואהבת לרעך כמוך הוא הרי בכל מהותו, שעניני צרכי הזולת נוגעים לו יותר מאשר עניני עצמו. כידוע, שאל זקני החסידים היה פתגם: אדם ריך לאהוב את עצמו כמו את הזולת.
ספה"ש ת"ש עמ' ק"ס (לה"ק)
באהבת ישראל וחיבורם – עולה התפילה
ולכן נצטוינו גם כן לאהוב כל אדם מישראל שהרי כל אדם כלול מכל נשמות ישראל, כנזכר לעיל מן האיברים. והרי אם כן בו יש זולתו גם כן, ויאהב זולתו כמוהו - וכן הוא כלול בזולתו כנזכר לעיל בקישור האיברים.
וזהו גם כן שצריך לקבל עליו מצוה זו קודם התפלה, כדי שיוכל למסור נפשו באחד - שתעלה לפני ה' בקריאת שמע, ואי אפשר להיות עליה זו אלא אם כן תהיה שלימה ובריאה - דהיינו שתהיה כלולה מכל הנשמות, שהוא כמו האבר שבריאותו הוא כשבריאים הוורידים שבו הכלולים מכל האיברים, שאז תעלה לרצון לפני ה' בחכמתו יתברך שהיא הכוללת כל הנשמות כולן כאחד ממש, שלפי שנשמה יש בה בהתכללות גם כן מכולן יכולה היא לעלות באור הכללי שהוא מקורן ושרשן.
והתכללות זאת היא כשהאדם מראה בעצמו ובגופו שאוהב רעהו כאיברים הכלולים זה מזה, ושלי-שלך כי עצמו ובשרו הוא. מה שאין כן כששונא לאחד מישראל בלבו, הרי הוא מפריד מנפשו אותו חלק של זולתו הכלול בו ודוחהו מעליו בשנאה זו ששונא אותו ומסלק רצונו ממנו, וממילא יש פגם וחסרון בנפשו שנחסר בו חלק זה ונעשה בעל מום, כי באמת כל אבר פרטי כלול מתרי"ג והיינו מהתכללות זולתו בו ועל ידי השנאה הוא מפריד ממנו אותו חלק הפרטי - ואז אינו יכול לעלות לרצון לפני ה' וכדכתיב אשר יהיה בו מום לא יקרב להקריב כו', שאור אין סוף ברוך הוא הכולל כולם לא יסבלנו מצד החסרון שבו, שחיסר אותו הפרטי שהרי אין סוף ברוך הוא כולל גם אותו, ודי למבין.
דרך מצותיך, מצות אהבת ישראל

אדון עולם – 
שיר נאה ומעולה
ואחר כך מתחיל השליח צבור 'אדון עולם', והוא שיר נאה ומעולה. ומצאתי כתוב, כל מי שמכוין בעת התחלת 'אדון עולם' - כתב רבי יודא החסיד ורב האי גאון ורב שרירא גאון - ערב אני בדבר שתפלתו נשמעת, ואין שטן ופגע רע בראש השנה וביום הכפורים בתפלתו, ואויביו נופלים לפניו. ויש אומרים, אף יצר הרע משלים אתו, ועליו אמר שלמה המלך ע"ה (משלי טז, ז) 'ברצות ה' דרכי איש גם אויביו ישלים אתו'.
(מטה משה)

פרשת העקדה – 
זכות אבות והכנעת היצר
[bookmark: _2et92p0]טוב לומר בכל יום פרשת העקידה, כדי לזכור זכות האבות לפני הקדוש ברוך הוא וגם כדי להכניע יצרו לעבודת ה' יתברך כמו שמסר יצחק נפשו.
שו"ע אדה"ז ס"א ס"י
מעלת הזריזות
וזריזותיה (=זריזותו) דאברהם אבינו עליו השלום היא העומדת לעד לנו ולבנינו עד עולם, כי העקידה עצמה אינה נחשבה כל כך לנסיון גדול לערך מעלת אברהם אבינו עליו השלום, בשגם כי ה' דיבר בו קח נא את בנך כו' - והרי כמה וכמה קדושים שמסרו נפשם על קדושת ה' גם כי לא דיבר ה' בם, רק שאברהם אבינו עשה זאת בזריזות נפלאה להראות שמחתו וחפצו בכלל, ובפרט מעשה הצדקה העולה על כולנה.
אגרת הקדש סכ"א
מעלת הזריזות גדולה ממעלת העקידה
ומה נפלאו דברי רבנו הזקן בנוגע לענין העקדה - מאורע המשמש דוגמא וסמל לא רק לבני ישראל אלא גם לאומות העולם. ועמא דבר (=העם שבחוץ, העולם) מפרש תוכן הענין שאב זקן מוסר לעקדה את בנו יחידו על פי ציוויו של הקדוש ברוך הוא, ובא רבנו הזקן ומעמיק לבאר שלא זהו פנימיות הדברים (כמבואר בקטע הקודם). ומזה מובנת מעלת הזריזות אשר עוד יותר גדולה רבה ונפלאה היא אפילו ממעלת העקדה.
אגרות קודש כבוד קדושת אדמו"ר שליט"א ח"ט ע' יז

וילכו שניהם יחדיו – 
בדרך לעקידה...
כשהלך אברהם אבינו עליו השלום עם בנו יצחק לעקידה, כתוב "וילכו שניהם יחדיו". לאחרי שנודע ליצחק דבר העקידה גם כן כתוב "יחדיו". שלשה ימים הם הלכו, ומה הם עשו באותם הימים? – בודאי למדו חסידות, רקדו, ניגנו, לאבא נולד בן בהיותו בן מאה שנה, ובן כמו יצחק, והוא מוביל אותו לעקידה תוך ריקוד. כך צריך להיות אצל חסידים ובכלל אצל יהודים, לא ליפול ביאוש, ולדעת את האמת. יעזור ה' יתברך בישועה כללית לכללות ישראל בקרוב ממש, אמן.
ספה"ש תש"א עמ' ס"ז (לה"ק)
יחדיו - בביטול  
לרש"י הקדוש היו כמה נכדים, שרובם נתפרסמו אחר כך כבעלי התוספות.
פעם, ישב אחד מנכדיו של רש"י, אותו נכד לא התפרסם כל כך בעולם, עם סבו רש"י, והנכד פתח ושאל:
"בפרשת עקידת יצחק, נאמרת המילה "יחדיו" שלוש פעמים:
"בתחילה (כב, ו): "ויקח אברהם את עצי העולה וגו' וילכו שניהם יחדיו". ואתה, סבא, פירשת, שהיה יודע שהוא הולך לשחוט את בנו, ולמרות זאת הלך ברצון ובשמחה כיצחק, שלא הרגיש בדבר".
לאחר מכן (שם, ח): "ויאמר אברהם אלוקים יראה לו השה לעולה בני וילכו שניהם יחדיו". ושוב פירשת, סבא: "ואף על פי שהבין יצחק שהוא הול להישחט, וילכו שניהם יחדיו, בלב שווה".
והנה בפעם השלישית, כאשר חזרו מהעקידה, כתובה שוב המילה "יחדיו" – (שם, יט) "וישב אברהם אל נעריו, ויקומו וילכו יחדיו וגו' – ומדוע לא פירשת, סבא, מאומה, מה באה לומר המילה "יחדיו"?!
ענה לו הסבא, רש"י הקדוש: "את זאת השארתי לך לפרש – 'און וואס זאגסטו', מה אתה אומר, מה באה ללמדנו המילה "יחדיו" השלישית?"
נענה הנכד ואמר: "חושבני שכאן ישנו לימוד והוראה נפלאה ביותר. למרות כל ה'רעש' הגדול של נסיון העקידה, בו עמדו אברהם ויצחק במסירות נפש מוחלטת, וזכותם עומדת לנו לעד- הם לא הרגישו שום גבהות וגדלות ממה שעשו, והלכו "יחדיו", באותה הרגשה של ביטול, כאילו לא פעלו מאומה, ובאותה מידה בדיוק כמו ,שני הנערים", ישמעאל ואליעזר, שלא ידעו מאומה ובוודאי לא היה להם שום הרגשה עצמית בעניין. ויותר מזה: "יחדיו" גם "עם החמור" – שבוודאי לא היתה לו שום הרגשת גדלות וגבהות.
ר' מענדל

רבונו של עולם.. מי א-ל כמוך –
ה' מסובב את התשובה 
וזהו מי אל כמוך נושא עון ועובר על פשע, אשר הקדוש ברוך הוא ברחמיו העצומים מרבה לסלוח והוא יתברך נותן יד לפושעים - שמזמין עילות וסיבות מסבות שונות המביאות לידי התשובה. אבל למי הוא נושא עון ועובר על פשע? למי שמשים עצמו כשיריים, שהוא בבטול וכלי לאלקות, ולהיות "וחפץ חסד" על כן מזמין להאדם כמה עילות וסיבות להיות כלי לאלקות. וזהו "מי אל כמוך בעתיק יומין אתמר (=נאמר)", וזהו רב חסד שמביא את האדם לידי תשובה וקבלת עול מלכות שמים.
ס' המאמרים קונטרסים ח"ב ע' 852 ואילך

לעולם יהא אדם ירא שמים –
יראת שמים – על ידי עבודה דווקא
כשהסבא אמר: הרי יהיה במילא ירא שמים, אמר הרבי: זה למעלה מיובל שנים שהסבא, חמי ואני עמלים שחסידים יהיו יראי שמים בדרך של עבודה ולא יראי שמים בדרך ממילא.
ספה"ש ת"ש עמ' ס"ב (לה"ק)

ירא שמים בסתר –
אפילו בסתר
וגאון אחר כתב שהגון לאומרו, שהרי לדעתנו הוקבע שבא לזרז האדם להיות ירא שמים ואפילו בסתר, ולדבר אמת ואפילו בלבבו. והרב רבי בנימין אחי אמר שראוי לומר בסתר, שלא אמרו אבא אליהו, אלא כנגד דורו של שמד, אחר שגזרו שלא לקרות קריאת שמע ולא היו יכולין להיות יראין בגלוי. וזהו שאומר וחייבין אנו לומר לפניך תמיד שמע ישראל, ועל כן הוא אומר 'ברוך מקדש שמו ברבים', לפי שבשעת השמד אין שמו מקודש ברבים אלא בסתר. על כן אין לנו לשנות.
(בית יוסף)

ומותר האדם מן הבהמה – 
שאו מרום עיניכם
מענה הצמח צדק לאדמו"ר המהר"ש בהיותו כבן שבע: החסד ויתרון המעלה אשר האלקים עשה את האדם ישר להיות הולך בקומה זקופה הוא, אשר למרות שהולך על הארץ מכל מקום הוא רואה את השמים. לא כן בהולך על ארבע - שאינו רואה אלא את הארץ.
היום יום יג שבט

אשרינו –
 השמחה משכינת ה' בתחתונים
והנה, כמה גדולה שמחת הדיוט ושפל אנשים בהתקרבותו למלך בשר ודם המתאכסן ודר אתו עמו בביתו, וקל וחומר לאין קץ לקרבת ודירת מלך מלכח המלכים הקדוש ברוך הוא, וכדכתיב כי מי הוא זה אשר ערב לבו לגשת אלי נאם ה'. ועל זה, תיקנו ליתן שבח והודיה לשמו יתברך בכל בוקר, ולומר אשרינו מה טוב חלקנו וכו' ומה יפה ירושתנו – כלומר, כמו שהאדם שש ושמח בירושה שנפלה לו-הון עתק שלא עמל בו, כן ויותר מכן לאין קץ יש לנו לשמוח על ירושתנו שהנחילנו אבותינו - הוא יחוד ה' האמיתי אשר אפילו בארץ מתחת אין עוד מלבדו, וזו היא דירתו בתחתונים.
תניא פל"ג
ואומרים פעמיים כל יום – הטעם
ובזה יובן למה צוה משה רבנו עליו השלום במשנה תורה לדור שנכנסו לארץ לקרות קריאת שמע פעמיים בכל יום . . משום שקיום התורה ומצותיה תלוי בזה שיזכור תמיד ענין מסירת נפשו לה' על יחודו שיהיה קבוע בלבו תמיד ממש יומם ולילה לא ימיש מזכרונו כי בזה יוכל לעמוד נגד יצרו לנצחו תמיד בכל עת ובכל שעה.
תניא ספכ"ה

אתה הוא עד שלא נברא העולם, אתה הוא משנברא העולם – 
אין שום שינוי באחדותו
אתה הוא עד שלא נברא העולם אתה הוא משנברא כו', פירוש: הוא ממש בלי שום שינוי כדכתיב אני ה' לא שניתי כי עולם הזה וכן כל העולמות העליונים אינן פועלים שום שינוי באחדותו יתברך בהבראם מאין ליש שכמו שהיה הוא לבדו הוא יחיד ומיוחד קודם הבראם כן הוא לבדו הוא יחיד ומיוחד אחר שבראם משם דכולא קמיה כלא חשיב וכאין ואפס ממש כי התהוות כל העולמות עליונים ותחתונים מאין ליש וחיותם וקיומם המקיימם שלא יחזרו להיות אין ואפס כשהיה אינו אלא דבר ה' ורוח פיו יתברך המלובש בהם.
תניא פ"כ
צו את אהרן –
"אין צו אלא לשון זירוז"
תוכן הפרשה – שעליה נאמר "צו את אהרן", "אין צו אלא לשון זירוז"- הוא בנוגע לתרומת הדשן ("והרים את הדשן גו'") וסידור המערכות...
כלומר, אף על פי שפרשה זו אין עיקרה אודות הקרבת התמיד, כי אם, על דרך העבודות שלפני זה, שהם בגדר דהכשר, והכשר דהכשר כו' להקרבת התמיד (החל מתרומת הדשן, סידור המערכות, העלאת שני גזרי עצים, הכנת כלי השרת, ורק לאחרי זה מתחילין להכין את התמיד, לא לפני ש"האיר פני המזרח עד שבחברון")- הרי, (גם) ההכשר וההכנה צריך להיות באופן של זריזות, "אין צו אלא לשון זירוז".
ומכאן לומדים הוראה בעבודת האדם – שהענין ד"זריזין מקדימים למצוות" הוא לא רק בנוגע לעשיית המצוה עצמה, אלא גם בנוגע להכנה והכשר דהכשר כו'.
ולדוגמא בנוגע למצות הצדקה – מצוה כללית השקולה כנגד כל המצוות שצריכה להיות זריזות לא רק בהנתינה לצדקה בפועל ממש, אלא גם בהכנה למצוה, החל מהשלא וטריא על דבר קבלת החלטה טובה (גם כאשר הקיום בפועל אינו יכול להיות אלא לאחרי זמן).
ויש להוסיף ולהעיר, שגם ענין הזריזות קשור עם הגאולה – כמו שכתב רבינו הזקן באגרת הקודש ש"זריזותיה דאברהם אבינו עליו השלום היא העומדת לעד לנו ולבנינו עד עולם", "ובפרט (הזריזות ב)מעשה הצדקה העולה על כולנה... גדולה צדקה שמקבת את הגאולה... עד כי יבוא שילה".
והמעשה הוא העיקר:
יש לסיים ולהשלים את "מעשינו ועבודתינו" – כולל גם הבקשה והדרישה "עד מתי", וההכרזה "יחי המלך" דוד מלכא משיחא – בזריזות הכי גדולה. שעל ידי זה פועלים כביכול ה"אחישנא" דהזריזות אל הקדוש ברוך הוא – אלקיכם כהן הוא, ו"כהנים זריזין הם" – לגאול את בני ישראל בזריזות הכי גדולה, תיכף ומיד ממש, "לא עכבן המקום כהרף עין".  
...ותיכף ומיד – מקיימים הציווי "זאת תורת העולה היא העולה על מוקדה על המזבח כל הלילה גו' ובער עליה הכהן עצים בבוקר בבוקר", בבית המקדש השלישי, אשר, להיותו "מקדש אדנ-י כוננו ידיך", "בנינא דקודשא בריך הוא", ש"בנוי ומשוכלל יגלה ויבוא מן השמים", יכול (ובמילא צריך) לירד ולהתגלות למטה אפילו בלילה, בלילה זה ממש!
ספר השיחות ה'תשמ"ח ח"א ע' 353 ואילך  

אש תמיד תוקד על המזבח לא תכבה –
אש התמיד של רבינו הזקן
רבינו הזקן סיפר: מהתורות שאמר מורי (הרב המגיד) לפני ביחידות, היתה תורה על הפסוק אש תמיד תוקד על המזבח לא תכבה: אשר הגם שהאש יורד מלמעלה באתערותא דלעילא, מצוה להביא מן ההדיוט, כי באתערותא דלתתא אתערותא דלעילא, כי רוח אייתי רוח ואמשיך רוח, רוח מלמטה אייתי רוח מלעילא, ואמשיך רוח מלעילא ולעילא. מצות עשה להעביר אש על המזבח, מזבח הוא אדם כי יקריב מכם, וההקרבה עצמה אינה מספקת, וצריכים להעביר אש על הקרבן אשר מכם, ואש זה לא תכבה, שהיא מכבה את ה"לא".
את התורה הזאת אמר מורי לפני עשר פעמים – כדי לחקקה בעשר כחות נפשי – ויאמר לי, אתה תלמידי הנך נצרך להאש תמיד, לפי שעליך הוטל לכבות "לא" (של המנגדים) גדול. אתה תכבה את ה"לא" וה' יתברך יהפוך את ה"לא" ל"הן".
תצהיום יום כ' אדר שני
האש שייכת לכל העוסקים בחסידות
הצמח צדק אמר בסיום הנ"ל: זקני - רבינו הזקן - הוא משה רבינו דתורת חסידות חב"ד. במשה אמרו רבותינו זכרונם לברכה שהתורה ניתנה לו, אלא שנהג בה טוב עין. אש תמיד האלקי הנוגע לתורת חסידות חב"ד נתן הרב המגיד לזקני, וזקני נהג בה טוב עין ויתנה לכל העוסקים בתורת החסידות. ברור לי אשר כל הלומד עם חברו ומעורר בו את האש תמיד האלקי, הנה שכרו אתו אשר זכותו זה לא תכבה לעד.
היום ים כא אדר שני

קרבנות

קרבנות – 
תפילה במקום קרבנות
את המשנה "אפילו נחש כרוך על עקבו לא יפסיק מתפילתו" מסביר אבא – הרבי מוהרש"ב – כך:
- בעקבתא דמשיחא, בדורות אלה המוטבעים בעול של דרך ארץ, זהו הנחש הכרוך. הוא מקיף את האדם מבית ומבחוץ, והעצה לזה היא – לא יפסיק מתפלה.
עבודה שבלב מהווה, לפי דעת אבא, הרפואה הגדולה ביותר לכל מיני מחלות של מומי בני אדם. אבא רואה בעבודת התפלה את הדרך הרחבה והטובה ביותר להגיע לבית אלקים.
ומרגלא בפומיה: תפלה במקום קרבנות. בקרבנות ישנם חילוקי דרגות: אשם, חטאת, עולה, שלמים, תודה, מנחת עני ומנחת עשיר. כך גם בתפלה שהיא במקום הקרבנות, ישנם חילוקי דרגות.
לקוטי דבורים, שמח"ת תרצ"ד
הקרבנות כנגד האבות
ועתה יובן מה שהתמידין שהן עולות הן מכבשים דוקא ורוב העולות הן מכבשים דוקא, כי אמרו רבותינו זכרונם לברכה שהקרבנות היו כנגד האבות: פרים בני בקר כנגד אברהם, אלים כנגד יצחק, כבשים כנגד יעקב כמו שכתוב והכבשים הפריד יעקב. וידוע שיעקב מדתו היא מדת הרחמים שהוא עניין ההתעוררות רחמים רבים, ועבודת התפילה שהיא כנגד הקרבנות היא לעורר רחמים רבים על נפשו.
ס' המאמרים קונטרסים ח"ב ע' שעו

את הכבש אחד תעשה בבוקר – 
עולת תמיד כנגד לבושי המצוות
ולכן הנה עולת תמיד היא מהכבשים דוקא, מפני ארבעה טעמים: הא' כי קול הכבשים הוא קול רחמים. הב' כי טבעם רך, שבפרים הרי ישנו גם שור נגח. הג' כי בעור הכבשים יש צמר שמהם עושים לבושים, ובעבודה הוא עניין הלבושים דמצות. והד' כי כבש הוא מלשון כובש, שבעבודה הוא עניין כובש את יצרו, וזהו איזהו גבור הכובש את יצרו.
על פי שם
עולת תמיד – 
הקירוב האמיתי - ללא כוונת רווח
"קרבן" הוא מלשון קירוב, היינו, קירוב האדם להקדוש ברוך הוא. וזהו גם תוכן ענין התפלה, שעל ידה מתקרב האדם לה' באופן נעלה יותר מכמו שהיה לפני כן (על ידי התפלה של יום האתמול).
והנה, קרבן התמיד (וכן התפלות שתיקנו כנגדו) הוא קרבן עולה, כולו לה':
קירוב אמיתי לה' שייך כאשר העבודה היא "שלא על מנת לקבל פרס", כי אם כדי להתקרב לה' – בדוגמת קרבן עולה, שאין לבעלים חלק באכילת הקרבן, וגם לא לכהנים – שאז יש לבעלים טובת הנאה, שכן, על ידם זכה הכהן באכילת הקרבן, אלא כולו לה'.
דוגמא לדבר: קירוב בין אדם לחבירו כדי שתצמח לו תועלת מסויימת, בעניני ממון, כבוד, וכדומה – אין זה קירוב אמיתי, שרי כוונתו לטובת עצמו, ולא עוד אלא שמנצל את חבירו עבור התועלת שלו! קירוב אמיתי שייך, איפוא, כאשר אינו חושב אודות התועלת האישית שתצמח לו מכך, כי אם שחפץ להתקרב אליו, כמו קירוב האב לבן, שאין זה כדי שהבן יכבד אותו, או כדי שיתמוך בו ויפרנס אותו כאשר יהיה בן 119 שנה... כי אם קירוב עצמי, שאוהבו כנפשו.
ועל דרך זה מובן בנוגע לעבודה הרוחנית דקרבן תמיד – שהקירוב לה' צריך להיות באופן של קרבן עולה, היינו, שאינו חושב אודות התועלת שתצמח לו כתוצאה מקיום התורה ומצוות, אלא הוא חפץ ומשתוקק להתקרב לקדוש ברוך הוא בקירוב עצמי.
אמנם, על ידי התפלה נמשכת ברכתו של הקדוש ברוך הוא בכל המצטרך לו, אבל אף על פי כן עצם התפלה אינה אלא מפני שחפץ להתקרב לה', בדוגמת קרבן עולה - כולו לה'.
שיחת י"ב תמוז תשד"מ (בלתי מוגה)
אשה ריח ניחוח לה' – 
נחת רוח - בפנימיות התענוג
ואמרו רבותינו זכרונם לברכה: נחת רוח לפני שאמרתי ונעשה רצוני. פעולת הקרבנות מגיעה בבחינת נחת רוח, בחינת התענוג שלמעלה מכל הכוחות שלמעלה (כביכול), ולא עוד אלא שהם נחת רוח לפני - בבחינת הפנימיות - היינו פנימיות התענוג. ועל ידי מה נעשה הנחת רוח לפניו יתברך? על זה אמרו "שאמרתי ונעשה רצוני" שהוא על ידי המעשה דוקא. והיינו, אשר מה שנפעל על ידי זה הוא מה שנעשה ונתקיים רצונו (או עניין התענוג), והנחת רוח נפעל דוקא על ידי שנעשה רצוני, דוקא על ידי העשיה שעל ידי זה דוקא מגיע בבחינת פנימיות התענוג. כי כל הגבוה גבוה ביותר יורד למטה מטה ביותר ונמשך על ידי המטה מטה יותר.
מאמר ד"ה צו את בני ישראל תשד"מ (בלתי מוגה)




ושחט אותו . . צפונה לפני ה' – 
זכרון העקידה
[bookmark: _tyjcwt]טוב לומר עם הקרבנות פסוק "ושחט אותו על ירך המזבח צפונה וגו'" מפני שיש במדרש, אמר הקדוש ברוך הוא מעיד אני עלי שמים וארץ בשעה שקורין מקרא זה צפונה לפני ה' אני זוכר עקידת יצחק בן אברהם.
שו"ע אדה"ז סימן א' סעיף י"ח

כי כל שאור וכל דבש לא תקטירו ממנו – 
שלא לעבוד בגאווה
וזה פירוש כי כל שאור וכל דבש לא תקטירו . . פירוש שהרמז בשאור ודבש לגבהות שהם מרתיחים ועולים כמו הגבהות שמגביה לב האדם. ואמר הכתוב לא תקטירו ממנו אשה לה' - לעבוד על ידי גבהות.
כתר שם טוב סשצ"ג

אנא בכוח
תפילת "אנא בכוח" נקראת "תפילתו של ר' נחוניא בן הקנה" - תנא שחי בימי חורבן בית שני. לא ברור לגמרי האם הוא אכן חיבר את התפילה, אך על פי הקבלה ולדעת האר"י הקדוש זוהי תפילה בעלת תוכן מקודש ביותר אפוף רזי דרזין. 
"אנא בכוח" מכיל שבע שורות, שש מילים בכל שורה. הסך הכולל של המילים - 42 - שווה בגימטריה לאחד משמות השם. שבע השורות מסמלות את שבע המידות, בהן מנהיג ה' יתברך את עולמו. משמעות דומה מייחסים לשבעת קני המנורה. ומכאן לתכיפות ותדירות הופעתו של המספר שבע, בתורה ובחיים היהודיים.
גם למספר שש משמעות מסתורית עמוקה. הוא מתייחס לשש הכנפיים של השרפים, אותם ראה ישעיהו הנביא בחזון הנבואה כשהם אומרים "קדוש קדוש קדוש", ומכריזים על אחדות הבורא קבל עולם. מסיבה זו מכילה גם תפילת "שמע" בה אנו מכריזים על אחדות הבורא, שש מילים.
"אנא בכוח" כתוב בעברית פיוטית יפה, ועם קצת שימת לב וראש, לא קשה להבין את פירוש המילים, גם למי שאינו מתעמק ומתעסק ברזי הקבלה.
מנהגנו, לראות את השמות שהם הראשי תיבות, אך לא לאמרם.

איזהו מקומן – 
טעמי אמירת פרק איזהו מקומן
[bookmark: _3dy6vkm]קבעו לשנות אחר פרשת התמיד פרק "איזהו מקומן" וברייתא דרבי ישמעאל, כדי שיזכה כל אדם ללמוד בכל יום מקרא משנה ותלמוד – כי ברייתא דרבי ישמעאל היא במקום תלמוד, שהמדרש כתלמוד. ומפני שהיא תחלת תורת כהנים - שהוא ראש לכל פרשת הקרבנות - קבעוה אצל הקרבנות, וכן משנת איזהו מקומן קבעוה אחר התמיד, משום שנאמר "ובכל מקום מוקטר מוגש לשמי" - וכי בכל מקום מקטירין ומגישין? אלא אלו תלמידי חכמים שעוסקין בהלכות עבודה בכל יום, בכל מקום שהם מעלה אני עליהם כאלו מקטירים ומגישים לשמי. ועוד, מפני שבפרק זה אין בו מחלוקת והוא משנה ברורה למשה מסיני.
[bookmark: _1t3h5sf]ואין קריאת פרק זה וברייתא זו עולה ללימוד משנה ותלמוד אלא למי שמבין, אבל מי שאינו מבין צריך ללמוד ולהבין - שאם לא כן אינו נחשב ללימוד, שאף בתפלה מוטב להתפלל בלשון שמבין- אלא שיש לומר שאף שהוא אינו מבין הקדוש ברוך הוא יודע כוונתו ומבין, אבל אם אומר המשנה ואינו מבין אינו נקרא לימוד כלל.
שו"ע אדה"ז סימן נ' סעיף א' וב'




שחיטתן בצפון –
גבורה בקדושה
צריך להבין, והלא צפון הוא בחינת גבורה, ולמה קדשי קדשים שחיטתן בצפון דוקא? אך העניין הוא דצפון הגם שזהו בחינת הגבורה - היינו גבורה דקדושה שהוא תגבורת החיות. וכמו הגשמים שנקראים גבורה, ככתוב "מזכירין גבורות גשמים", שעיקר השפעת החיות הוא מהגשמים וכמו שכתוב "כי כאשר ירד הגשם והשלג מן השמים ושמה לא ישוב כי אם הרוה את הארץ והולידה והצמיחה ונתן זרע לזרע ולחם לאוכל", ומכל מקום נקראים בשם גבורה לפי שהם מחולקים בטיפין טיפין ויורדים בגבורה ובכוח - וזה עצמו הוא החסד. וכן הנה בגוף האדם הרי הדם הוא גבורה, והדם הוא הנפש כמו שכתוב "כי נפש הבשר בדם היא" הרי שהוא הנפש, כי גבורה דקדושה היא תגבורת החיות.
סה"מ קונטרסים ח"א ע' 544
עלה בכבש ופנה לסובב –
התעלות והתבוננות
העולם סובר שעבודה צריכה להיות ברעש, הרי זה פשוט ביותר, 'עלה בכבש', - כשמתעלים קצת, 'ופנה לסובב' – מתבוננים בנעשה מסביב לו, 'ובא לו לקרן דרומית' – נעשים תמימים יותר, הרי 'מזרחית' – נעשה יותר אור, 'מזרחית צפונית' – זה מאיר גם בנפש הבהמית, היצר הרע, הרי 'צפונית מערבית' – נעשה מכך עריבות ומתיקות למעלה.
הנה כששומעים זאת מפיו הקדוש של רבנו הזקן – כיצד אפשר לאכול דבר גשמי.
ספה"ש תש"א עמ' ע"ד (לה"ק)
בכבישת היצר ממשיכים אור הסובב
ואמרו רבותינו זכרונם לברכה עלה בכבש ופנה לסובב, דבכל עליה ועליה שעולה בכבישת יצרו הנה בזה הוא ממשיך גילוי אור הסובב כל עלמין, ולכן העולות הן כבשים שממשיכים גילוי הסובב, דדוקא עלה בכבש אז ופנה לסובב.
ס' המאמרים קונטרסים ח"ב ע' 752

שיבנה בית המקדש –
בהמשך לעבודת הקרבנות
אבל בכאן שסדרו לומר הבקשה אחר סדר הקרבנות וכן אחר תפלת שמונה עשרה, שתפלות במקום תמידין נתקנו, לכן נהגו לבקש על בנין בית המקדש, שנקריב שם הקרבנות, ולא נצטרך לומר הפרשה ולשנות משניות הללו ולא להתפלל תפלת שמונה עשרה (במקום התמידים).
(סדור רבי שבתי סופר תלמיד הלבוש)

ותן חלקנו בתורתך – 
לעתיד תתגלה בחינת "מתנה" שבתורה
מהו תוכן הבקשה והתפלה "ותן חלקנו בתורתך" – ממה נפשך: אם ילמוד כפי כחו, אז ודאי ישיג כהבטחת חז"ל "יגעת ומצאת תאמין", ובאם לאו – הרי גם התפלה לא תועיל, כסיום דברי חז"ל "לא יגעת ומצאת אל תאמין"?
מהי השייכות בין שני ענינים אלו "שיבנה בית המקדש במהרה בימינו" – "ותן חלקנו בתורתך"?
מהו דיוק הלשון (א) חלקנו – דמשמע שהחלק כבר שייך אליו עוד קודם שניתן לו, (ב) בתורתך (תורה שלך) – לכאורה היה לו לומר "ותן לנו חלק בתורה"?
והביאור בזה: עיקר תוכן תפלה זו הוא על בחינת "מתנה" שבתורה, הבאה מלמעלה והיא שלא בערך עבודת ויגיעת האדם, ולכן צריך על זה תפלה ובקשה.
לאידך, צריכה להיות הקדמת עבודת המקבל, "עביד נייחא לנפשי'", כנזכר לעיל, ולכן באה בקשה זו רק לאחרי שכבר רכש ה"חלק" שלו בתורה, שהשיג בתורה כפי כחו ויכלתו; ולאחר שכבר יש לו ה"חלק" שלו בתורה, מתפלל: "ותן חלקנו בתורתך" – "חלק" זה בתורה שיש לו כבר (חלקנו), יותן לו (ילמדנו – כמו שהוא) "בתורתך" – באופן הלימוד דבחינת מתנה שבתורה ("ותן – מלשון מתנה), התורה כפי שהיא למעלה מגדר הנבריאים – "תורתך" דייקא תורתו של הקדוש ברוך הוא.
דוגמת מאמר חז"ל בנוגע ללימוד התורה בגן עדן – שצריך להיות ותלמודו (שלמד בעולם הזה ובאופן הלימוד שבעולם הזה) בידו, ולומדו (ומשיגו) בגן עדן על דרך הסוד...
ועל פי זה מובן מה שמקדים בתפלתו "שיבנה בית המקדש במהרה בימינו" – כי אמיתית בחינת "מתנה" שבתורה יתגלה לעתי לבוא בתורתו של משיח.
לקוטי שיחות חי"ג ע' 118

התבוננות שקודם התפילה – 
כיצד מתבוננים?
חסיד אחד נכנס פעם אל אדמו"ר הרש"ב והתאונן שקשה עליו להתבונן באריכות הראויה לפני התפלה.
ענה לו הרבי:
-היודע אתה מהו להתבונן באריכות? – האדם צריך להתבונן מה הוא יכול להיות, מה הוא מוכרח להיות, ומה הוא באמת, בהווה – וזו היא התבוננות!
ספר השיחות תש"ב
התבוננות שמגיעה מלמעלה
משיחת אאמו"ר (הרש"ב): חסידות תובעת "ורחץ את בשרו במים ולבשם". כלומר: השכלת החסידות בהכרח שתרחוץ הבשר, ותשטוף את ה"את בשרו" - את הטפל לבשרו, כל ההרגלים שהבשר מרגיל - ואז אפשר ללבוש בגדי קודש. מחשבת ודבור חסידות והנהגתם של חסידים בהתבוננות קודם התפלה - "בגדי קודש הם": אלו בגדים שניתנו מן הקודש, אך את ה"ורחץ במים את בשרו" - יש לעשות באופן עצמאי. לבושי הנפש ניתנים מלמעלה, אך רחיצת הטפל שנוצר מהבשריות, ולהפוך את הבשר לבשר קודש - זהו רק בכח עצמו, וזאת תובעת החסידות, ועל - כך מסר רבנו הגדול (אדמו"ר הזקן) את נפשו: הוא פתח את צנור מסירות הנפש על עבודת ה' בתפילה, להיות קשורים לעצמות אין סוף, חסידות מציבה חסיד פנים אל פנים עם עצמות אין סוף.
היום יום כו ניסן
אריכות בתפילה – 
להשליך את המחשבות הזרות
אחד מחסידי פולין המפורסמים שאל פעם את הרבי מוהר"ש:
-מדוע מאריכים חסידי חב"ד בתפלה, וכי לא מוטב להתפלל במהירות ולהנצל ממחשבות זרות? משל למה הדבר דומה: כאשר נוסעים בעגלה, והערלים זורקים אבנים על העגלה. הלא יש להלקות בסוסים למען יגבירו את מרוצתם – וכך נפטרים ממכת האבנים!
השיב לו הרבי:
-במה דברים אמורים, כשהם עומדים בחוץ ומטילים אבנים לתוך העגלה. לא כן כאשר כבר קפצו לתוך העגלה – אין עצה אלא להעמיד את הסוסים, להאבק עם הנכרים ולהשליכם מעל העגלה, ורק אז אפשר להמשיך בנסיעה!
??? 
הכוונה הכללית –
להיות תפילתו נשמעת
ידוע ומקובל בענין הכוונות שבתפלה, אשר אלו שאין דעתם יפה לכוון, מפני העדר הידיעה או מפני שאין בכחם לזכור כוונה הפרטיות בעת התפלה, מספיק שיכוונו כוונה כללית: להיות תפלתו נשמעת לפניו יתברך עם כל הכוונות המבוארות בספרי קבלה.
היום יום יא אדר א





שחרית לחול
סדר התפילה – 
התפילה כסולם
והנה סולם מוצב ארצה - תפלה היא סולם ההתקשרות של הנשמה באלקות. והגם שהוא מוצב ארצה, התחלת התפלה היא בהודאה לבד (הודו), אבל וראשו מגיע השמימה, בבחינת ביטול עצמי אבל בא לזה על ידי הקדמת ההשגה וההבנה בפסוקי דזמרה, ברכות קריאת שמע, וקריאת שמע.
היום יום ה כסלו
ביאור פסוקים בהודו – 
הודאה, ביטול ובקשת רחמים
העבודה בתפלה עד "ברוך שאמר" הוא בהודאה. התחלת הכל הוא מודה אני לפניך כו', שזו הודאה כללית על החזרת הנשמה בגוף, ואחר כך הוא הודו לה' שהוא גם כן ענין ההודאה - אבל כבר היא הודאה מפורטת ובאה על פי השגה, שלכן אומר "הודו לה' קראו בשמו הודיעו בעמים עלילותיו", כי בהודאה כללית של מודה אני הרי לא זו בלבד שאין בה הזכרת פרטים - הנה גם אין בה הזכרת שם, מה שאין כן בהודאה של הודו לה' אשר לא זו בלבד שיש בה הזכרת שם, והשם הנזכר הוא שם הוי', הנה יש בהודאה זו ענינים מפורטים שההודאה היא בשם הוי' והקריאה הוא בשמו, ומה שיש להודיע בעמים הוא עלילותיו.
ובכללות, הנה העבודה בחלק זה בתפלה היא התעוררות רחמים בבקשה ותחנונים כמו "והוא רחום יכפר עון ולא ישחית והרבה להשיב אפו ולא יעיר כל חמתו", והגם שחטא נגדו יתברך אבל הוא יתברך שהוא אב הרחמן ואב הרחמים מכפר עון, ומוסיף לעורר רחמים רבים על עצמו ב"אתה ה' לא תכלה רחמיך ממני", ולא זו בלבד אלא עוד זאת הוא החסד עליון כי "חסדך ואמך תמיד יצרוני", וטעם הדבר הוא כי רחמי וחסדי ה' ("רחמיך וחסדיך") "מעולם המה", ומתעורר בגעגועים עצומים של "נפשנו חכה לה' עזרנו ומגיננו הוא", ו"בו ישמח לבנו כי בשם קדשו בטחנו", וגודל התחנונים ב"שמע ה' וחנני ה' היה עוזר לי", הנה כל זה הוא עם היותו הודאה בקשה ותחנונים אינו דומה לההודאה של מודה אני שהיא הודאה כללית, מה שאין כן הנה הודאה זו הרי באה בהשגה.
ס' המאמרים קונטרסים ח"ב ע' תלח ואילך
עוז וחדוה במקומו –
מצד הקדושה - שמחה
שעצבות היא מצד קליפת נוגה ולא מצד הקדושה, כי בצד הקדושה כתיב "עוז וחדוה במקומו" ואין השכינה שורה אלא מתוך שמחה וכן לדבר הלכה וכו' (ולכן כתב האריז"ל שאפילו דאגת העונונת אינה ראויה כי אם בשעת הוידוי ולא בשעת התפלה ותלמוד תורה שצריכים להיות בשמחה שמצד הקדושה דוקא).
תניא פל"א
בערב ילין בכי ולבוקר רינה –
אין רע יורד מלמעלה
ברשימותיו של הרבי האמצעי ישנם ביאורים והסברים שונים ופירושי התפלה משנות הילדות.
באחד מספרי הכתובים שרשם הרבי האמצעי בשנת תקמ"ג, ברישומי פירושי התפלה, הוא כותב: 
היום בשעת התפלה, פירשתי לעצמי את הפסוק, כי רגע באפו חיים ברצונו בערב ילין בכי ולבקר רינה – רגע לשון מנוחה, כשמתבוננים שהוא יתברך הוא טוב אמיתי, מרגישים את האמת שאף מה שבעיני נבראים נקרא אף וחרון, הוא באמת אצל ה' יתברך – חיים. זהו עיקר הכוונה שלמעלה בעבודה. וזה פירוש 'בערב ילין בכי' – הבכיה בקריאת שמע שעל המטה, 'ולבקר רנה' – מההרגש בתפלה ובתורה שבכל היום.
ספה"ש ת"ש עמ' קכ"ז (לה"ק) 

פסוקי דזמרה

למנצח בנגינות – 
מזמור המנורה 
נקרא מזמור המנורה, והקורא אותו בכל יום, נחשב כמדליק המנורה הטהורה בבית המקדש, וכאלו מקבל פני שכינה, כי תמצא בו שבעה פסוקים (חוץ מן הפסוק הראשון), כנגד שבעה קני המנורה. וגם יש בו מ"ט תיבות, כנגד מנין הגביעים והכפתורים והפרחים והנרות שבשבעה קני המנורה, שעולין למנין מ"ט. כיצד, גביעים כ"ב, פרחים תשעה, כפתורים י"א, נרות שבעה, סך הכל מ"ט. ופסוק ראשון יש בו ארבע תיבות, כנגד מלקחיה ומחתותיה, מלקחיה תרי ומחתותיה תרי.
(אבודרהם)

לשם יחוד קודשא בריך הוא ושכינתיה –
אמירת לשם יחוד תקפה לכל היום
  כבוד קדושת אדמו"ר שליט"א: מנהג חב"ד שאומרים "לשם יחוד" פעם אחת בהתחלת היום, לפני אמירת "ברוך שאמר", ואין אומרים "לשם יחוד" לפני כל מצות בפני עצמה, כיון שאמירת ה"לשם יחוד" שבהתחלת היום היא בתוקף גדול כל כך שנמשך ופועל על כל היום כולו, בנוגע לכל המצוות שמקיימים במשך היום – "מלאים מצות כרימון", תרי"ג מצוות, בדוגמת הרימון שיש בו תרי"ג גרעינים – שכל פרטי הענינים של תרי"ג מצוות נכללים באמירת "לשם יחוד" בהתחלת היום, לפני "ברוך שאמר והיה העולם", שכולל כל עניני העולם כולו שבהם מקיימים תרי"ג מצוות.
ספר השיחות ה'תשנ"ב ח"ב ע' 454
הקדוש ברוך הוא ושכינתו
וזה כל האדם, שלא נברא אלא בשביל זה. וכל ימי שנותינו בהם שבעים שנה, הוא כדי להמשיך גילוי אלקותו יתברך למטה בתוך לבבינו בכל יום מעט מעט - עד שיתהפך מן הקצה אל הקצה להטות לבבינו אליו יתברך, שיהא הלב הגשמי מתפעל ונמשך לדבקה בו יתברך, כי הנשמה אינה צריכה תיקון לעצמה.
וזהו ענין יחוד קודשא בריך הוא ושכינתיה: קודשא בריך הוא הוא קדוש ומובדל, ושכינתיה בחינת ששוכנת ומתלבשת בעולמות. והיינו שתהא השראת קדושתו שהוא קדוש ומובדל, ואני ה' לא שניתי בגילוי תוך עלמין בנקודת הלב הגשמי.
לקו"ת דרושים לשמ"ע פח,ג

ברוך שאמר – 
פתק שנפל משמים
כתוב בתולעת יעקב בשם אור זרוע, שבח זה תקנוהו אנשי כנסת הגדולה, על פי פיתקא דנפל מן שמיא ומצאוהו כתוב בו. ויש בו פ"ז תיבות. וקבלו לאומרו מעומד.
(טור או"ח סימן ט"ז שם סק"א)
והענין הוא כדאיתא בשולחן ערוך, שכשמזכירים שם הוי' צריך לכוין שהוא היה הווה ויהיה, וכשמזכירים שם אלקים צריך לכוין שהוא תקיף ואמיץ אשר לו היכולת בעליונים ובתחתונים הוא בהאלוקות שבערך העולמות, דבכללות הוא ממלא כל עלמין, וזה שהוא היה הוה ויהיה כאחד הוא בהאלקות שלמעלה מעולמות, סובב כל עלמין.
ס' המאמרים מלוקט ח"ד ע' ג

וזהו שהעבודה דסור מרע שייכת לשם אלקים והעבודה דועשה טוב לשם ה', כי זה שהוא ירא לעבור על מצות המלך, ועד שמפני היראה שלו הוא כובש את יצרו (גם כשיצרו בוער כאש) מפני שהוא ירא לעבור על מצות המלך, הוא על ידי שמרגיש שהוא יתברך מושל ושולט עליו, אלקים. והעבודה דועשה טוב, שמייגע עצמו בתורה ומצוות יותר מטבעו ורגילותו, הוא על ידי גילוי אור הסובב שלמעלה מעולמות, ה' שלמעלה מטבע.
שם ע' ה

ברוך שאמר והיה העולם –
במאמר אחד נברא העולם 
ברוך שאמר והיה העולם ברוך הוא. פירוש שאנו מבקשים שבחינת "שאמר והיה העולם" יהיה ברוך ונמשך בבחינת גילוי בלב האדם, דהיינו ענין שאמר והיה העולם הוא שבמאמר אחד יכול להבראות וכמו שכתוב כי הוא אמר ויהי - אמירה אחת וכמו שכתוב בזהר דבמחשבה אחת ברא את העולם, הנה ענין זה צריך להיות בבחינת ברוך והמשכה, להיות גילוי בלב האדם דהיינו כשנוגע הדבר ללב עד שנתפעל להיות יוצא מנרתיקו ממש מחמת התבוננות זו איך שבמאמר אחד היה העולם, ולזאת כולא קמיה כלא חשיב, כמשל ביטול תיבה אחת של הדיבור לגבי עצמות הנפש.
אור התורה ואתחנן, ע' מו



חי לעד וקיים לנצח – 
לכל מקום ובכל זמן
חי לעד וקיים לנצח. פירוש לעד מורה על בחינת התפשטות עד אין שיעור למטה מטה, ופירוש לנצח הוא בחינת התפשטות עד אין שיעור קצב כלל לזמן, כידוע דמקום וזמן הרי באו בבחינת גבול ומדה מלמעלה למטה.
סידור מא, ב



יחיד חי העולמים מלך – 
העולמות רק מבחינת "מלך"
פירוש, שהוא יתברך יחיד ומיוחד כמו קודם בריאת העולם. ו"חי העולמים" הוא רק מבחינת "מלך" שבחינת מלוכה הוא רק הארה בלבד ממנו יתברך, שבהארה זו נמשכת ממנו יתברך להיות חיות כל העולמות עליונים ותחתונים. ונודע, שיש ריבוי עולמות למעלה עד אין קץ ולמטה עד אין תכלית.
תורה אור א, ב

משובח ומפואר עדי עד – 
ריבוי מדרגות ותשבחות
שמהולל ומשובח בחילוק מדריגות רבות מאד בכל העולמות בריבוא רבבות עד אין מספר, עד שגם הנבראים הגשמיים דסוף העשייה אומרים שירה. וזהו "מלך משובח ומפואר עדי עד". כי אינה דומה השירה והשבח שמשבחים ומפארים אותו הנבראים שבעולם העשיה - שאין השגתם גדולה כל כך - כשירה ושבח שמשבחים ומפארים אותו נבראים עליונים יותר. ולפי שיש מדריגות רבות עד לגבוה אין קץ, לכן אמר משובח ומפואר עדי עד.
וכל התחלקות זו היא מצד בחינת ממלא כל עלמין שנתפס בהשגת העולמות, ועל זה נאמר "גדול ה' ומהולל מאד". אבל "ולגדולתו אין חקר" היינו בחינת סובב כל עלמין שהוא בחינת שמו הגדול, לכך נאמר על זה ולגדולתו אין חקר אשר הוא אינו נתפס ומתלבש תוך עלמין כלל, ולא שייך בזה חילוק מדריגות כלל (וזהו גם ענין "שמיה רבא").
לקוטי תורה חקת סה, ב

מזמור לתודה –
קרבן ותודה
ואחר כך אומרים 'מזמור לתודה', ויש לאומרו בנגינה, מפני שהוא שיר ומזמור, שהיו אומרים אותו על כל קרבני התודות שהיו מקריבין, לתת שבח ותודה לאלקים על כל הטובות שגמלנו, לפיכך אמרו רבותינו זכרונם לברכה (ויק"ר ט, ז) כל השירות עתידות ליבטל, חוץ מ'מזמור לתודה', כי חסדיו וטובותיו לא יפסקו לעולם, כמו שנאמר (ירמי' לג, יא) 'כי לעולם חסדו'.
(לבוש)

מזמור לתודה הריעו לה' כל הארץ –
שבירת התאוות הגשמיות
בכתבי האריז"ל הריעו לה' כל הארץ הוא ראשי תיבות הלכה. וזהו שכתב האריז"ל הריעו לשון תרועם בשבט ברזל – פירוש: כשמשבר לה' - בשביל ה', כל הארץ - כל הארציות הגופניות, אז הוא ראשי תיבות הלכה. פירוש: אז הוא הליכה לעבודת ה' יתברך, רצונו לומר שלהליכה זו צריך לשבר כל הארציות והחומריות.
כתר שם טוב סש"כ

עבדו את ה' בשמחה –
הכוח לשמחה
שאלה: על ידי מה מגיעים לשמחה?
תשובה: ענין השמחה בא לו לאדם מתוך ההרגשה שיש לו משהו, שנוסף לו משהו, וככל שגדול יותר הדבר שנוסף לו, גדולה יותר שמחתו.
ובשעה שמתבוננים, שנברא, שהוא מוגבל, ובכל זאת נתן לו הקדוש ברוך הוא האפשרות, שעל ידי קיום המצוות יתקשר עם הבורא, שזאת היא העליה הגדולה ביותר שאפשר להיות. שהרי, באיזה עילוי שיבחר האדם, הרי אין זה אלא דבר מוגבל, ואינו מגיע לעילוי של התקשרות עם הבורא הבלתי בעל גבול. ומכיוון שזהו הדבר הגדול ביותר שמקבלים, במילא מקבלים על ידי זה שמחה גדולה ביותר.
יתירה מזו, שאפילו אם נכשלו פעם ועשו ענין היפך ציווי ה', אבל בשעה שמתבוננים ומגיעים להכרה שמבלי להביט על כך שנכשל ועשה היפך ציווי ה', בכל זאת נתן לו ה' יתברך האפשרות לשוב בתשובה, שעל ידי זה הוא נעשה רצוי להקדוש ברוך הוא כקודם החטא, ועד שנעשה לו כזכיות, כאילו עשה מצוה הרי אז ביחד עם המרירות המורגשת בשעת התשובה ביחד עם זה יש השמחה הכי גדולה, שעושה תשובה, ונעשה רצוי להקדוש ברוך הוא.
ובמילא נמצא, שבכל זמן יכול האדם לשמוח. שהרי ממה נפשך, בשעה שעושה רצון ה' יתברך צריך הוא להיות שבע רצון מקיום המצוה, ואם נכשל חס ושלום ומבין שנכשל ומתחרט ושב הרי צריך הוא לשמוח שיכול לשוב ולתקן.
קובץ תשובות בעניני שמחה ובטחון (מתורגם מאידיש)

יהי כבוד ה' לעולם ישמח ה' במעשיו –
התלבשות ה' בעולם
"כבוד" – הוא "בחינת לבוש לאין סוף ברוך הוא שבו ועל ידו מתלבש בעולמות", כלשון הכתוב "יהי כבוד ה' לעולם".
ולא עוד אלא שהתלבשותו בעולם היא באופן של גילוי, שלכן התוצאה מזה היא ש"ישמח ה' במעשיו"... ששמחה קשורה עם גילוי.
ומודגש יותר בפסוק שלאחר זה, "יהי שם ה' מבורך מעתה ועד עולם" – ש"שם ה'" הוא הארה בלבד, שעל ידו נעשית ההמשכה ("מבורך" מלשון המשכה) בגדרי העולם", "מעתה ועד עולם", באופן של קביעות ונצחיות.
שיחת ליל שמח"ת ה'תשנ"א (בלתי מוגה)




אשרי –
תפלת אשרי - בכוונה
וצריך לכוין ב'תהלה לדוד', דאמר רבי אלעזר, כל האומר 'תהלה לדוד' בכל יום שלש פעמים, מובטח לו שהוא בן עולם הבא (כתב הרב אבודרהם, לא שמפני מצוה זו יזכה לעולם הבא, אלא דאם היה מצוה זו יתרה על מחצה זכיותיו, מכרעת, וקא משמע לן דמצוה היא. דרכי משה אות ד). ויותר יכוין בפסק 'פותח את ידך', שעיקר מה שקבעוהו לומר בכל יום הוא בשביל אותו פסוק, שמזכיר בו שבחו של הקדוש ברוך הוא, שמשגיח על בריותיו ומפרנסן.
(טור או"ח סימן נא)
בכל יום אברכך –
במה שאני רואה בכל יום - אברכך
היינו להאמין בבוקר - חדשים לבקרים - שהיום נתחדש העולם מחדש, כמאמר המחדש בטובו בכל יום תמיד מעשה בראשית, שממש נברא מאין ליש והוא גם כן היום נוצר כמו אדם הראשון - בוודאי יירא ויבוש מלמרות עיני כבודו ולא ירצה בעולם הזה – עולם האין. גם בחוש הראות אנו רואים בכל יום מעשה בראשית שבתחלה חושך הלילה ואחר כך יהי אור השמש ליום. וזהו "בכל יום אברכך" - במה שאני רואה שגולל אור ובורא חשך מפני אור היום, בזה אני מכיר לברכך.
ליקוטי תורה בהעלתך לג, א

ולגדולתו אין חקר – 
הקטן שבקטנים מביא נחת לגדול שבגדולים
כשיתבונן האדם בגודל חסדי הבורא-ברוך-הוא, בכך שקטן שבקטנים כפי שהוא האדם, יכול להביא נחת-רוח גדול לגדול הגדולים – וכמו שכתוב "ולגדולתו אין חקר" - עליו תמיד להיות במצב-רוח מרומם ולעבוד עבודתו בלב ונפש חפצה.
היום יום ח כסלו
עיני כל אליך ישברו – 
פרנסת האדם בהשגחה מלמעלה
עיני כל אליך ישברו ואתה נותן להם את אכלם בעתו - של מאכלו כפי שהוקצב מההשגחה העליונה. וכן רואה האדם במוחש, שכל תחבולותיו בעסק משא ומתן הם לבלי הועיל, ועל כן הנה כל עבודת האדם הוא רק לצפות לחסדו יתברך - שאינו צריך אלא לעשות כלי וברכת ה' היא תעשיר, ובמילא צריך להיות לו זמן על תפלה בצבור וקביעות עתים לתורה, שזהו ואתה נותן להם את אכלם בעתו - בעתו של הקדוש ברוך הוא ולא בעת שהאדם רוצה.

קרוב ה' לכל קוראיו – 
קריאה בתפילה וקריאה בתורה
קרוב ה' לכל קוראיו לכל אשר יקראוהו באמת. והנה כל קריאה היא בתפלה, וכמו שכתוב "כי מי גוי גדול אשר לו אלקים קרובים אליו כה' אלקינו בכל קראינו אליו", וזהו קרוב ה' לכל קוראיו בתפלה. ואם כן, מהו הכפל לכל אשר יקראוהו באמת?
אך הענין הוא, דהנה אמרו רבותינו זכרונם לברכה אין אמת אלא תורה, ואם כן לכל אשר יקראוהו באמת היא הקריאה בתורה. וזהו קרוב ה' לכל קוראיו לכל קוראיו בתפלה, לכל אשר יקראוהו בתורה. והיינו דהם שני מיני קריאה, קריאה בתפלה וקריאה בתורה.
ספר המאמרים תרפ"ז ע' קפג
רצון יראיו יעשה –
תפילתם של צדיקים
"רצון יראיו יעשה" רצונו לומר: הרצון של יראיו יעשה אותו הקדוש ברוך הוא כי התפלה נקרא רצון והקדוש ברוך הוא מתאווה לתפילתן של צדיקים, וזהו רצון – רצונו לומר: התפילה של יראיו הקדוש ברוך הוא עושה אותה שנותן בלבו להתפלל על איזה דבר כי איש הירא לא ירצה כלל להתפלל ולבקש איזה דבר כי אין מחסור ליראיו שכל מה שנותן לו הקדוש ברוך הוא הוא אומר די ולכך הקדוש ברוך הוא נותן במחשבתו ובלבו שיתפלל כי הוא יתברך מתאוה לתפלתו וזהו "ואת שועתם ישמע".
לקוטי אמרים להה"מ ממעזריטש סרי"א
הללויה אחר הללויה
[bookmark: _4d34og8]נוהגין לומר פסוק "ואנחנו נברך י-ה" אחר תהלה לדוד לסיים בהללויה, כדי לשלשל הללויה אחר הללויה - שכל המזמורות שלאחריה פותחות בהללויה ומסתיימות בהללויה. ועוד, לפי שכל האומר תהלה לדוד מובטח לו שהוא בן עולם הבא, לכן אומרים אחריו ואנחנו נזכה לברך י"ה גם לעולם הבא. ומטעם זה אומרים אותו גם במנחה אף על פי שאין אחריו מזמור הללויה.
שו"ע אדה"ז סימן נ"א סעיף ט'


הללי נפשי את ה' – 
לעתיד לבוא גם הגוף יהלל
הללי נפשי את ה' אהללה ה' בחיי וגו'. פירוש: הגוף אומר "הללי נפשי את ה'". ואם תאמר, מה תועלת לגוף מכך שהנפש מהללת? לכן אמר אהללה ה' בחיי, "בחיי" היינו לעת התחיה, אז גם אני – הגוף - אהללה ה'.
אור תורה להה"מ תהילים רנד

אהללה ה' בחיי – 
בחיי – נפש האלוקית, בעודי – נפש הבהמית
הללויה הללי נפשי את ה', אהללה את ה' בחיי - היא הנפש האלוקית, אזמרה לאלקי בעודי - עוד היינו דבר הטפל, כמו יהודה ועוד לקרא - והיא הנפש הבהמית. וכן באמירת "הללויה הללו את ה' מן השמים כו' הללוהו כל צבאיו" - ובכלל זה הנפש הבהמית ששרשה מחיות המרכבה, וכן באומרו "החיה וכל בהמה כו' יהללו את שם ה'". גם כמו שכתוב, שהמצוה יש לה סגולה פרטית להעלות את נפש הבהמית כו' ולכן לובשים טלית ותפילין קודם התפלה להמשיך בחינת מקיף למעלה להעלות את נפש הבהמית.
אור התורה במדבר א'רעא

נותן לבהמה לחמה –
השגחה פרטית על כל הברואים
מבריאת העולם וההשגחה הפרטית נראה שגדול ה': הרים הגבוהים ליעלים, סלעים מחסה לשפנים - שבזה והדומה לזה רואים השגחה פרטית שהבורא ברוך הוא מכין לכל אחד ואחד מזונו ומחסהו. מה רבו מעשיך ה' בריבוי הנבראים עד אין שיעור, שהם חלוקים בטבעם וענינם. וכמאמר רבותנו זכרונם לברכה, שהיה ר' עקיבא אומר: יש לך בריות גדולות בים ויש לך בריות גדולות ביבשה, שבים אילמלי עולות ליבשה מיד מתות, שביבשה אילמלי יורדות לים מיד מתות, יש לך בריות גדולות באור ויש לך בריות גדולות באויר, שבאור אילמלי עולות לאויר מיד מתות, שבאויר אילמלי יורדות לאור מיד מתות, הרי שלכל אחד מהנבראים נמשכת חיותו בטבעו-שלו דווקא, והבורא ברוך הוא מסדרם כפי טבע בריאתם.
ספר המאמרים קונטרסים חלק א' עמ' רמ"ה

ישמח ישראל בעושיו – 
השמחה משכינת ה' בעולם
וזהו שכתוב ישמח ישראל בעושיו, פירוש: שכל מי שהוא מזרע ישראל יש לו לשמוח בשמחת ה' אשר שש ושמח בדירתו בתחתונים שהם בחינת עשיה גשמיית ממש. וזהו שכתוב בעושיו לשון רבים שהוא עולם הזה הגשמי המלא קליפות וסטרא אחרא שנקראים רשות הרבים וטורי דפרודא ואתהפכן לנהורא ונעשים רשות היחיד ליחודו יתברך באמונה זו.
תניא פל"ג

כל הנשמה תהלל י-ה – 
כל נשימה – עבודת ה'!
ובמה שכותב אשר כשתופסים כל אפסותו של אדם הבל רעיוניו, קשה להמלט מדכאון –
ידוע הפירוש הפנימי של המשנה "שכר מצוה מצוה", כמבואר בתורת החסידות שמצוה ענינה גם צוותא וחיבור עם מצוה המצוה, אשר חיבורו עם מלך מלכי המלכים הקדוש ברוך הוא מהפך את האפס הנ"ל ליש האמיתי כביכול, ובכל רגע יכולים להתקשר ולהתחבר כיון שהאפשריות לעבוד את השם היא בכל הענינים עד שאמרו רבותנו זכרונם לברכה כל הנשמה תהלל י-ה אשר על כל נשימה ונשימה יש להלל לה' יתברך. זאת אומרת שביכולת האדם לעשות אפילו נשימה שלו, אף שלכאורה הכרחית היא, עבודה לו יתברך. 
אגרות קודש כ"ק אד"ש כרך טו אגרת ה'שצו

והעושר והכבוד מלפניך – 
חיות של גביר חסידי
ר' שלמה מנזסון – אביו של ר' מנחם מאן – היה אחד מחסידיו של הרבי האמצעי. היה גביר בן גביר, מחונך ומודרך על ידי חסידים שהיו עוד בזמנו של הרבי הזקן ולאחר "יחידות" היה נוהג להתוועד עם חסידים ולהצטרף למחול ה"יחידות", אבל לפי ערך החמימות החסידית היה עדיין מהחסידים הקרירים אלה הנקראים חסידים בעלי בתים.
ר' שלמה כמו שאר אברכי החסידים בשקלוב היה מתפלל בהתלהבות, מצטרף לכנופיות החסידיות, ומתוועד כפי הנהוג בין חסידים. 
פעם אחת בשעת התוועדות מסוימת, התפרץ מיכל המלמד הצולע בבכי מזעזע, הכה את עצמו בלבו ובראשו בטענו כלפי עצמו: ריבונו של עולם רחם עלי ועזור לי בחיות מאושרת ב"והאר עינינו בתורתך ודבק לבנו במצותיך ויחד לבבנו לאהבה וליראה את שמיך" כאותה חיות מאושרת שיש לשלמה מנסזון ב"והעושר והכבוד מלפניך"... (אף שמיכל המלמד לא התכוון לבטל את ר' שלמה שכן הוא אמר זאת אדעתא דנפשיה הוא חשב על עצמו).  

וצבא השמים לך משתחוים – 
הליכתם למערב היא ההשתחוויה
וגם נראה בראיית העין שהם בטלים לאורו ית' בהשתחוואתם כל יום כלפי מערב בשקיעתם כמאמר רבותינו זכרונם לברכה על פסוק "וצבא השמים לך משתחוים" שהשכינה במערב, ונמצא הילוכם כל היום כלפי מערב הוא דרך השתחוואה וביטול. והנה גם מי שלא ראה את המלך מעולם ואינו מכירו כלל, אף על פי כן כשנכנס לחצר המלך ורואה שרים רבים ונכבדים משתחוים לאיש אחד תפול עליו אימה ופחד.
תניא פמ"ב

ויושע ה' את ישראל – 
גאולה לה' ולבני ישראל
ויושע ה' ביום ההוא את ישראל, וישע כתיב, כביכול ישראל נגאלים וכאילו הוא נגאל.
אוה"ת במדבר לח

אז ישיר - 
שירת הים – בשמחה
יכוין בשירת הים שאומרים בכל יום לאומרו בקול ובשמחה רבה, כאילו אותה שעה יצא ממצרים. שהרי אמרו במדרש (תהלים מזמור יח), 'ויסע משה את ישראל מים סוף' (שמות טו, כב) שהסיעם מעוונותיהם, שנמחלו על ידי השירה שאמרו, שכל מי שנעשה לו נס ואומר שירה מוחלין לו על כל עוונותיו. והנה אחר שצונו ה' לומר שירה זו בכל יום, כדכתיב (שם, א) 'ויאמרו לאמר', וכדכתב רבי שמעון בן יוחאי (זוה"ק ח"ב נד, ב), שרוצה לומר שנאמר אותה בכל יום בשמחה רבה כשעה ראשונה שאמרנו אותה, ודאי כוח סגולתה כל יום כשעה ראשונה למהדרין.
(חרדים פרק עג ד"ה סגולה שלישית)

ה' ימלוך לעולם ועד – 
טעם הכפילות – בדרך שירה
להודיע שנגמרו המזמורים של סוף התלים, כדרך סיום הפרשה, שכופלין הפסוק האחרון. וכן בשירת הים כופלין פסוק 'ה' ימלוך', מפני שהוא סוף השירה, ואם לא היו כופלין אותו, לא היה נראה כי הוא סוף השירה.
(אבודרהם; הובא בבית יוסף שם)

ישתבח – 
ברכת ישתבח סמוכה לברכת ברוך שאמר
ישתבח אינה פתחת ב'ברוך', לפי שסמוכה ל'ברוך שאמר', ששניהם נתקנו על פסוקי דזמרה, זו לפניהם וזו לאחריהם, ופסוקים שביניהם לא הוי הפסק. וחותם 'ברוך אתה ה' מלך מהולל בתשבחות אל ההודאות וכו' עד 'חי העולמים' ואז עונין 'אמן'.
(טור או"ח סימן נד)

הבוחר בשירי זמרה –
המעשה הוא העיקר
ר' מענדל היה אומר בשם חסידים: "הבוחר בשירי זמרה", מה"זמרה"- ההתוועדות והניגונים אין כל תועלת בהם, אם אין את ה"שירי" – השיריים והתוצאות של ההתוועדות. העיקר הוא ה"שירי זמרה", ה"בכן" וההחלטות למעשה בפועל.
ר' מענדל


אמן יהא שמיה רבא –
בגן עדן מקנאים
רבנו הזקן יצא פעם אל החסידים – זה היה שנים רבות לפני פטרבורג – ואמר:
-בגן עדן יודעים להעריך את חשיבות העולם הזה. לא מיבעי מלאכי השרת, אלא אפילו נאצלים הראשונים, היו נותנים את כל אשר להם עבור "אמן יהא שמיה רבא" שיהודי אומר בכל כחו ובכל כוונתו. היינו כשהוא כל כולו בזה.
דבור זו – היה כל המאמר שאמר רבנו בפני הקהל, והתלהבות השומעים היתה כל גדולה, אשר בכל השנה כולה אמרו אמן יהא שמיה רבא בהתלהבות עצומה!
שיחת י"ט כסלו תרצ"ט
עולם ומלואו
אצל חסיד לענות אמן, אמן יהא שמיה רבא ולאמר ברוך הוא וברוך שמו – עולם ומלואו.
ליקוטי דיבורים ח"ד ע' תשצ
אין להפסיק בין "יהא שמיה רבא" ל"מברך"
[bookmark: _2s8eyo1]"יהא שמיה רבא מברך לעלם ולעלמי עלמיא" הוא תרגום של "יהי שמו הגדול מבורך לעולם ולעולמי עולמים", לכן אין להפסיק בין "יהא שמיה רבא" ל"מברך", שלא להפסיק באמצע המאמר ומכל מקום אין צריך לאומרו בנשימה אחת.
שו"ע אדה"ז סימן נ"ו סעיף ג'

ברכות קריאת שמע

יוצר אור – ובורא חושך –
מי שברא את האור ברא את החושך
ברוך אתה ה' אלוקינו מלך העולם יוצר אור ובורא חושך, תקנו להזכיר מדה לילה ביום, להוציא מלב האפיקורסים, שאומרים שמי שברא אור לא ברא חושך.
(שו"ע או"ח סימן נט ס"א)
גם החושך הוא טוב
ורבנו הגדול מהר"י אבוהב ז"ל נתן טעם אחר, והוא שאם לא היינו מזכירים מדת לילה ביום, היה נראה שהחשך רע, ואינו כן, שהכל עשה יפה בעתו, עד כאן דבריו. ולפי דבריו לא היינו צריכים להזכיר מדת יום בלילה, אלא איידי דמדכרינן (=היות שמזכירים) מדת לילה ביום.
(בית יוסף)

ואשר משרתיו – 
סוגים שונים במלאכים
וזהו שכתוב "בורא קדושים יוצר משרתים ואשר משרתיו". פירוש, ואשר משרתיו משמע מאז מעולם הם משרתים אותו, ויוצר משרתים הם המלאכים שמתהווים בכל יום לומר שירה לפניו. ובאמירתם מתבטלים לגמרי - שחוזר כח גילוי התהוותן למקורו להיות בכח ולא בפועל.
לקו"ת עט,ב

אהבת עולם – 
אהבת ה' כמו האהבה בענייני העולם
באגדות חז"ל ובמדרש מצוי הלשון "בנוהג שבעולם", או הלשון "למה הדבר דומה", "משל למלך", "משל לבן מלך", "משל לאחד שהיה", וכדומה. אב הסבא מפרש אהבת עולם – אהבה הלקוחה מעניני עולם, כלומר, אהבה לה' יתברך שהיא בהרגש כפי שמרגישים אהבה בעניני עולם, כלומר, שגם בעבודת ה' יתברך ישתמשו בלשונות העולם המובנות.
ספה"ש ת"ש עמ' קמ"ב (לה"ק)

ובנו בחרת – 
שש זכירות
[bookmark: _17dp8vu]זכירת מעמד הר סיני, ומעשה עמלק, ומעשה מרים, ומעשה העגל - הן מצות עשה של תורה. וגם זכירת שבת יש אומרים שמצותה בכל יום, וטוב לזכרן אצל קריאת שמע, שכשיאמר "ובנו בחרת" יזכור מתן תורה "וקרבתנו" להר סיני "לשמך הגדול" מעשה עמלק שאין השם שלם עד שימחה זרעו, "להודות לך הפה" לא נברא אלא להודות ולא לדבר לשון הרע וזהו זכירת מעשה מרים, "וזכרתם את כל מצות ה'" זו היא שבת ששקולה כנגד כל המצות, ומעשה העגל יש מי שאומר שיזכור כשאומר "(ליחדך) באהבה" ולא כאותה שעה שעשו את העגל שלא היה באהבה עם הקדוש ברוך הוא.
שו"ע אדה"ז סימן ס' סעיף ד'

קריאת שמע
שמע ישראל - 
מסירת נפשו לה'
למה צוה משה רבינו עליו השלום במשנה תורה לדור שנכנסו לארץ לקרות קריאת שמע פעמים בכל יום לקבל עליו מלכות שמים במסירת נפש והלא הבטיח להם פחדכם ומוראכם יתן ה' וגו', אלא משום שקיום התורה ומצותיה תלוי בזה שיזכור תמיד ענין מסירת נפשו לה' על יחודו שיהיה קבוע בלבו תמיד ממש יומם ולילה לא ימיש מזכרונו כי בזה יוכל לעמוד נגד יצרו לנצחו תמיד בכל עת ובכל שעה כנ"ל.
תניא פכ"ה
שמע - שאו מרום עיניכם
מענה רבינו הזקן ליחידות: חסידות היא "שמע ישראל": "שמע" ראשי תיבות 'שאו מרום עיניכם', ואומר 'מרום' ולא 'שמים' - 'מרום' הוא גבוה גבוה, להגיע (אל) למעלה מן השכל. וזה גופא - (יש) להבינו בשכל, וכמו שאומר "וראו מי ברא אלה".
היום יום יט חשון
חיותנו מעל הטבע
אחת מתורות הראשונות של רבינו הזקן - ונקראו אז בשם "וערטער" (=פתגמים): 
"שמע ישראל" - יהודי שומע, (קולט, ש) "הוי' אלוקינו" - שכוחנו וחיותינו הם למעלה מהטבע, ואשר - "הוי' אחד".
היום יום יב חשון
אחד – 
להאריך ולכוון
[bookmark: _3rdcrjn]כל המאריך בדלי"ת של אחד - מאריכין לו ימיו ושנותיו. וגם לא יחטוף בחי"ת - אלא יאריך בה קצת כדי שימליך הקדוש ברוך הוא בשמים ובארץ ששבעה רקיעים והארץ כמנין חי"ת, ולזה רמז החטוטרת שבאמצע הגג של חי"ת - כלומר חי הוא ברומו של עולם. אבל בדלי"ת צריך להאריך יותר, כדי שיעור שיחשוב שהקדוש ברוך הוא יחיד בעולמו ומושל בד' רוחות העולם ואין להאריך יותר מכשיעור זה, ויש נוהגין להטות הראש כפי המחשבה מעלה ומטה ולארבע רוחות.
שו"ע אדה"ז סימן ס"א סעיף ו

ברוך שם כבוד מלכותו לעולם ועד – 
תודתו של יעקב אבינו
[bookmark: _26in1rg]אחר פסוק ראשון צריך לומר ברוך שם כבוד מלכותו לעולם ועד בחשאי, לפי שבשעה שביקש יעקב לגלות הקץ לבניו נסתלקה ממנו שכינה. אמר, שמא יש בכם אחד שאינו הגון? פתחו כולם ואמרו שמע ישראל ה' אלוקינו ה' אחד - כלומר שמע ממנו אתה ישראל אבינו, כשם שאין בלבך אלא אחד כך אין בלבנו אלא אחד. מיד פתח הזקן (יעקב אבינו) ואמר "ברוך שם כבוד מלכותו לעולם ועד". אמרו חכמים, היאך נעשה נאמר ברוך שם כבוד מלכותו לעולם ועד - לא כתבו משה בתורה. לא נאמר - אמרו יעקב. התקינו לומר בחשאי, ואם לא אמרו כל עיקר מחזירין אותו.
שו"ע אדה"ז סימן ס"א סעיף י"ג

ואהבת את ה' אלוקיך –
על ידי ואהבת לרעך כמוך 
הרבי - אדמו"ר הזקן - אמר (פתגם) מהמגיד ממעזריטש, משמו של הבעל שם טוב:
"ואהבת לרעך כמוך" הוא פירוש וביאור על "ואהבת את ה' אלוקיך"; באהבת יהודי אוהבים את הקדוש ברוך הוא, שהרי ביהודי קיים חלק אלוקה ממעל, ומתוך אהבת היהודי, הפנימיות שבו, ממילא אוהבים את הקדוש ברוך הוא.
היום יום יב מנחם אב

ודברת בם בשבתך בביתך – 
מאוצר הנשמות עד תחיית המתים
ודברת בם בשבתך גו', ואמרו רבותינו זכרונם לברכה ודברת בם בדברי תורה הכתוב מדבר. אמנם בעסק התורה גופא יש כמה חלוקי מדריגות, ומבאר כאן כל המדריגות: בשבתך בביתך הוא מעמד הנשמה למעלה באוצר הנשמות, קודם ירידתה למטה, ועוסקת שם בתורה. בלכתך בדרך, - קאי על הזמן שהנשמה יורדת מעולם לעולם וממדריגה למדריגה, עד בואה למטה לעולם התחתון להתלבש בגוף גשמי ומתחיל ללכת בדרך עולם זה עד ימי זקנה ושיבה, עד ובשכבך בבוא ימי פקודתו, וגם אז הנה התורה תשמור עליו כמבואר בששי דאבות, עד ובקומך כאמור והקיצות גו'.
היום יום יג מנחם אב


ובלכתך בדרך – 
בעת ההליכה לחזור דברי תורה
העולם זקוק לטיהור האויר. טהרת האויר היא רק על ידי אותיות התורה. האותיות שבתורה הם שמירה כללית ושמירה פרטית. חלוקת הששה סדרי משנה (בעל פה) היא קיום ה"בלכתך בדרך". המשנה-משניות שמשננים אותם איפה שנמצאים, בכל מקום שנמצאים – מאירים את הקשר של ישראל עם קודשא בריך הוא. משנה היא אותיות נשמה. קשה למצוא את הביטוי שיבטא  את התועלת הגדולה ביותר, בעזרת ה' יתברך, בשמירה כללית ובשמירה פרטית, שמשיגים, בעזרת ה' יתברך, על ידי החזרה הסדירה של משניות; וחסרות המילים שיביעו את גודל נחת הרוח, שיגרמו לבורא עולם ברוך הוא.
היום יום ט סיון
ואבדתם מהרה
לאבד את המהירות והחיפזון
הרבי אמר לי אז שחשק כזה בלימוד התורה כפי שלמדתי אז – הוא מתנה מלמעלה, וכתוב 'ואבדתם מהרה מעל הארץ הטובה אשר ד' נותן לכם'. ארץ – רצון, ארץ הטובה אשר ד' נותן לכם – הרצון והחשק בלימוד תורה וכן הרצון והחשק בעבודת ה' יתברך. הרי כשד' נותן ארץ טובה, חשק ורצון בלימוד תורה, צריך להיות 'ואבדתם מהרה', יש לאבד את ה'מהרה', וצריכים ללמוד תורה בנעימה, לענג את הנשמה בנועם התורה.
במלים ספורות אלו בפירוש הפסוק 'ואבדתם מהרה מעל הארץ הטובה אשר ד' נותן לכם', שינה הרבי את הטבע שלי. נגוז בי טבע המהירות, והתעורר בי חוש המתינות. בהסרת המהירות ובקנין המתינות עשה אותי הרבי למאושר לכל ימי חיי.
ספה"ש ת"ש עמ' ס"ד (לה"ק)




ולא תתורו – 
הסרת המחשבות הזרות
ואם העצבות אינה מדאגת עונות אלא מהרהורים רעים ותאוות רעות שנופלות במחשבתו. הנה אם נופלות לו שלא בשעת העבודה אלא בעת עסקו בעסקיו ודרך ארץ וכהאי גוונא אדרבה יש לו לשמוח בחלקו שאף שנופלות לו במחשבתו הוא מסיח דעתו מהן, לקיים מה שנאמר ולא תתורו אחרי לבבכם ואחרי עיניכם אשר אתם זונים אחריהם.
		תניא פכז

אמת ויציב – 
כנגד פרשיות קריאת שמע
ואחר קריאת שמע אומרין 'אמת ויציב', שהיא ברכה של אחריה. וזאת הברכה נתקנה על דרך שלשה פרשיות של קריאת שמע, 'אמת אלוקי עולם מלכנו', כנגד פרשה ראשונה, שהיא קבלת עול מלכות שמים, 'אשרי איש שישמע למצותיך', כנגד 'והיה אם שמוע', שהיא קבלת עול מצוות, 'אמת ממצרים גאלתנו', כנגד פרשה של ציצית, שהיא להזכיר שאנו עבדיו, שפדאנו מבית עבדים ולקחו לעם סגולה, ונתן מצות ציצית לאות ולהיכר, כמנהג היום שנותנין אות על העבדים הקנוים.
(כל בו)

עוזר דלים –
כעני בפתח
כתבו בשם תלמידי האר"י ז"ל, כשיאמר 'עוזר דלים', ישים בלבו שהוא עני ומבקש על פתח (עיין בשלחן ערוך סימן צח ס"ג 'יתפלל דרך תחנונים כרש המבקש בפתח'), ואפילו הוא עשיר גדול ישים בדעתו כי הוא עני מתורה ומצוות, כי הוא העניות האמיתי, ועוד יחשוב בעניותו בקבר, ועל ידי כן תעלה תפלתו עם תפלת העניים וכו'.
(שערי תשובה סימן סו אות יג)


שירה חדשה –
השירה והשיר 
איתא במדרש תהלים במקומו: מי הם החסידים אלו ישראל, כל זמן שרואים את הקדוש ברוך הוא הם נעשים חסידים כו', ראוהו בים נעשו חסידים ואמרו שירה שנאמר "אז ישיר כו'", וכשיראו אותו לעולם הבא הם נעשים חסידים שנאמר "תהלתו בקהל חסידים". וכן איתא בכמה מקומות ששיר זה הוא לעתיד לבוא, ולכן אומר שיר חדש לשון זכר, ובכל מקום נאמר שירה חדשה לשון נקבה, ואפילו בגאולת מצרים אומר השיר הזאת לשון נקבה. וכדמבאר בשיר השירים רבה: נקבה זו נוטלת עישור נכסים כו' כך ירשו ישראל ארץ שבעה עממין שהוא עישור שבעים אומות כו' אמרו שירה בלשון נקבה כו' שנאמר כו' השירה הזאת לה', אבל לעתיד לבוא הן עתידין לירש כזכר היורש לכל נכסי אביו כו' אומרין בלשון זכר.

גאל ישראל – 
סמיכת גאולה לתפילה
אמר רבי יוחנן איזהו בן עולם הבא זה הסומך גאולה לתפילה של ערבית (ברכות ד' ב').
איזהו בן עולם הבא, יש להבין, וכי מפני שסומך גאולה לתפלה יש לו שכר כל כך שיהה בן עולם הבא. ואומר מורי הרב, שהטעם שזוכה לשכר גדול כזה, מפני שהקדוש ברוך הוא כשגאלנו והוציאנו ממצרים היה להיותנו לו לעבדים, שנאמר (ויקרא כה, מב) 'כי עבדי הם אשר הוצאתי אותם מארץ מצרים', ובברכת 'גאל ישראל' מזכיר בה החסד שעשה עמנו הבורא, והתפלה היא עבודה, כדאמרינן (ב"ק צב, ב), 'ועבדתם את ה' אלוקיכם' (שמות כג, כה), זה היא תפלה, וכשהוא מזכיר יציאת מצרים ומתפלל מיד, מראה שכמו שהעבד שקונה אותו רבו, חייב לעשות מצות רבו, כן הוא מכיר הטובה והגאולה שגאל אותו הבורא, ושהוא עבדו ועובד אותו, וכיון שמכיר שהוא עבדו מפני שגאלו, ועושה רצונו ומצוותיו, נמצא שבעבור זה זוכה לחיי העולם הבא.
(רבנו יונה)
תפילת העמידה

תפילת העמידה –
סדר תקנתה וטעמה
[bookmark: _lnxbz9]ק"כ זקנים ומהם כמה נביאים, תקנו שמונה עשרה ברכות על הסדר ג' ראשונות להסדיר שבחו של מקום תחלה כעבד שמסדר שבחו של רבו תחלה ואחר כך מבקש פרס מרבו וג' אחרונות הן כעבד שקיבל פרס מרבו ונפטר והולך לו וי"ג האמצעיות הן בקשת פרס לפיכך אם רצה היחיד לשאול צרכיו בברכות האמצעיות רשאי, אבל בג' ראשונות וג' אחרונות שהן סידור שבח אין לשאול בה צרכי יחיד אבל צרכי צבור מותר שהרי עבודה ושים שלום בקשת צרכי רבים הן ועם מה שהעבד מסדר שבחו של רבו יכול לשאול צרכי צבור שזהו גם כן שבח וכבוד להרב שרבים צריכים לו.
שו"ע אדה"ז סימן קי"ב סעי' א
צריכה להיות בכוונה 
ואל תרוץ דבריך ואל תמהר להוציא דבריך מפיך, ואם תצטרך לפרנסה, אל תשים לבך רק לאותה ברכה, כמו לברכת השנים, או אם יש לך חולי, אל תשים לבך רק לברכת חולים, מפני שאומרים עליך למעלה, זה פלוני סבור שאינו צריך אלא לזאת, לכך תכוין בכל הברכות, שהרי שמונה עשרה פעמים יראת ה' במשלי, לרמז שתפלת שמונה עשרה צריך להיות ביראה, ובכל הברכות. ואל תשים כונת לבך רק לבקשות, כי עיקר הכונה לברכות ולשבח, לכן אמרו יכוין בכולם, ואם אי אפשר יכוין בברכת אבות או בברכת הודאה, שאם תכוין רק בבקשות, אז יהיה למעלה שוטנים, שאומרים אין ראוי לקבל תפלתו, שבכבוד מקום אינו חושש לבקש בכונה ובדרך תחנונים, ואיך נעשה רצונו, שברצון נפשו מכוין ולא בשבח. לכך טוב להתפלל ולכוין בשמחה ובכבוד להקדוש ברוך הוא.
(ספר חסידים אות קנח)
קדושה –
טעם הנענועים בקדושה
ומה שנוהגין בני העולם לנענע עצמן בקדושה, מצאתי הטעם בשם רבנו שלמה זצ"ל, משום דכתיב (שם, ד') 'וינועו אמות הספים מקול הקורא', היו מתנענעין ומזדעזעין מפני אימת מלך, קל וחומר, ומה אם אבנים נזדעזעו ונתנענעו, שאינן מכירין שום דבר, כל שכן אנו שאנו מכירין, שיש לנו להזדעזע מאימתו.
(שבלי הלקט והובא בבית יוסף או"ח סימן קכה)

אתה קדוש ושמך קדוש – 

וביאור הענין הוא כי הנה אנו אומרים אתה קדוש ושמך קדוש פי' שגם בחינת שמו הוא נשגב לבדו שאין ערוך להעולמות עם שמו ית' כלל עד שהוא ית' קדוש ומובדל מהעולמות רק הודו וזיוו של שמו נמשך על ארץ ושמים כו' דהיינו הארה בעלמא מבחינת שמו אך פי' אתה קדוש דהיינו הקדוש ברוך הוא בכבודו ובעצמו שלמעלה מבחינ' שמו היינו שאפילו בבחינת זיו והוד לא היו העולמות יכולים לקבל ממנו כלל וכמ"ש בד"ה לכן אמור לבני ישראל בפ' וארא. ועד"ז יובן פי' ישת חשך סתרו. דהיינו כיון שאפילו זיו והארה ממנו ית' אין העולמות יכולים לקבל כלל לכך נקרא אצלם בשם חשך. והזיו שיכולים לקבל זהו מבחינת שמך קדוש ונקרא זיו השכינה וכמ"ש מזה ע"פ וידבר משה אל ראשי המטות כו' ע"ש.
לקו"ת ויקרא א א

ברכת אתה חונן – 
אם אין בינה – אין תפילה
[bookmark: _35nkun2]מפני שמותר האדם מן הבהמה היא הבינה והשכל קבעו ברכת אתה חונן ראש לאמצעיות שאם אין בינה אין תפלה.
 שו"ע אדה"ז סימן קטו ס"א

בקשת הדעת לתורה
ועל זה יוריד אדם כנחל דמעה, ולבקש דעה מה' במתנת חנם, ויכוין, ובפרט בחורי למודי ה', שיתן לו הקדוש ברוך הוא לב מבין בתורה ופתוח לתורת אמת ולא של שוא חס ושלום, לשם גאוה וקנטור חלילה, כי איך יבקש מה' ליתן לו דבר שאינו לרצון לפניו...
וישים כונתו על בניו וצאצאיו, שיהיו כולם בני תורה. ואם זוכה לתלמידים, יהיה כונתו על התלמידים, שיהיו שלמים במדע ויראה, ולא יהיה למודם שלא לשם שמים, לשם יוהרא וקנטור חס ושלום. וישים לבו להתפלל, שירבה דעה בעולם, ויהיו בישראל תלמידי חכמים רבים, כי זה סימן לביאת משיח, כמבואר בזוהר (ח"ג כב, ב), דדור דעה שהיה בימי משה, יהיה בימי משיח, וכתיב (ישעי' יא, ט) ו'מלאה הארץ דעה' וכו'.
(יערות דבש)

ברכת סלח לנו – 
הסליחה בכוח התשובה
ששית 'סלח לנו'. ומה ראו לומר סליחה אחר תשובה, כי על ידי תשובה הקדוש ברוך הוא סולח, דכתיב (ישעי' נה,ז) 'וישוב אל ה' וירחמהו ואל אלוקינו כי ירבה לסלוח'.
(טור או"ח סימן קט"ו)


סלח לנו אבינו כי חטאנו – 
ההכרה בריחוק העצום מה'
שזהו הטעם מה שבתפילת שמונה עשרה דווקא אומרים "סלח לנו אבינו כי חטאנו", שלכאורה אינו מובן מפני מה אומרים זאת בשמונה עשרה, ונכון היה לומר זאת קודם התפילה, שהרי אין עומדין להתפלל אלא מתוך כובד ראש שהוא הכנעה ושפלות, וקודם שמתחיל להתפלל אז הוא הזמן שיתוודה על חטאיו, ואם כן למה אומרים סלח לנו בשמונה עשרה דווקא? 
אך העניין הוא שקודם עבודת התפילה אזי "דרך איש ישר בעיניו", שמאחר שאינו עושה עבירה בפועל ממש וגם עוד מקיים מצוות, הרי הוא נחשב בעיני עצמו לצדיק גמור. אבל על ידי התפילה שמתחיל בהודאה "הודו לה' קראו בשמו", שההתחלה היא שמודה למרות שאינו מבין, ואחר כך על ידי פסוקי דזמרה בהתבוננות שכל הדומם-צומח-חי מברכים ומשבחים, אז הנה בברכות קריאת שמע כשמתבונן בשורשו ומקורו איך שגם שורש ומקור הנפש הבהמית בטל לאלקות, הנה על ידי זה מתעורר בנפש הבהמית גם כן בחינת ביטול, ולכל הפחות שלא תעכב את נפשו האלקית, ואז יוכל למסירות נפש בקריאת שמע באומרו "ה' אחד", ואחרי אשר פועל ישועות בנפשו שיוכל לבוא לידי רצון פשוט להיכלל בהוי' אחד הסובב כל עלמין, אזי רואה שהוא רחוק מאלקות בתכלית, לכן אז בתפילת שמונה עשרה אומר סלח לנו, כי בכדי להרגיש את הריחוק העצום הוא על ידי העבודה בתפילה.
סה"מ קונטרסים ח"א ע' קכ"א

חנון המרבה לסלוח – 
ה' ברחמיו בודאי סולח
וכמו שאנו מברכין בכל תפלת שמונה עשרה תיכף שמבקשים סלח לנו כו' ברוך אתה ה' חנון המרבה לסלוח והרי ספק ברכות להקל משום חשש ברכה לבטלה אלא אין כאן שום ספק כלל מאחר שביקשנו סלח לנו מחל לנו. ואילו לא היינו חוזרים וחוטאים היינו נגאלין מיד כמו שאנו מברכין ברוך אתה ה' גואל ישראל. והרי אפילו במדת בשר ודם כן שצריך האדם למחול תיכף ומיד שמבקשים ממנו מחילה ולא יהא אכזרי מלמחול ואפילו בקוטע יד חבירו כדאיתא בגמרא בסוף פרק ח' דבבא קמא. ואם ביקש ממנו ג' פעמים ולא מחל לו שוב אין צריך לבקש ממנו. והגבעונים שביקש דוד המלך עליו השלום מהם מחילה בעד שאול שהמית את הגבעונים ולא רצו למחול גזר דוד עליהם שלא יבאו בקהל ה' שהם רחמנים וכו'. ובמדת הקדוש ברוך הוא על אחת כמה וכמה לאין קץ. 
אגה"ת פי"א

ברכת רפאינו – 
בקשת הבריאות – כדי לקיים תורה ומצוות
צריך לכוין, והיא עיקר הכונה, לבקש מאת אלוקינו, שירפא אותנו רפואה שלמה, כדי שנהיה מוכנים בריאים וחזקים לעסוק בתורה כראוי ולשמור כל המצוות כדין וכשורה, כי בהיותנו חולים או מדוכים ממכאוב, אין בידינו לעשות המצוה כראוי.
(סדר היום)

ברך עלינו – 
כל בקשות הפרנסה
פרנסה אחר רפואה, שכשהאדם חולה אינו מבקש על המזון, אבל אחר שנתרפא מבקש אחר פרנסתו, לחזור להבריא גופו ונפשו. וצריך לכוין לבקש מאת אלוקינו, יזמין לנו פרנסתנו ומזונותינו בנחת ולא בצער בהיתר ולא באיסור, ולא נבא לידי מתנת בשר ודם שמתנתם מעוטה וחרפתם מרובה, אלא ליד ה' המלאה והרחבה, כי הוא זן ומפרנס את כל העולם כולו בכללו, מקרני ראמים ועד ביצי כינים, וכן הזמין לאבותינו בהיותם במדבר ציה וערבה מן ולחם מן השמים, ובידו מפתח הפרנסה והמזון, ולא ביד אחר, כדכתיב 'פותח את ידך' וכו', ובתוך הפרנסה אנו מבקשים חיים מאת הבורא יתברך ויתעלה, כי עיקר המזון והפרנסה אינו להתהנות מן העולם, אלא כדי שנחיה לעבוד את ה' אלוקינו, ונעסוק בתורתו ונקיים מצוותיו, כי זה כל האדם.
(סדר היום)

ברכת ולמלשינים –
ג' קליפות וקליפת נוגה
בברכת ולמלשינים מפסיקים קצת בין "ותמגר" לתיבת "ותכניע", מתאים להכוונה, אשר "ותעקר ותשבר תמגר" הם נגד ג' קליפות שצריכים העברה לגמרי, "ותכניע" - נגד קליפות נוגה שצריכה הכנעה ויש בה בירור.
 היום יום כו טבת
ברכת רצה – 
אשי ישראל - נשמות 
[bookmark: _1ksv4uv]ואשי ישראל הן נשמות הצדיקים שמקריב מיכאל שר הגדול על המזבח של מעלה (ולמטה הן הקרבנות שמקריבים הצדיקים ומוסרים נפשותיהם להקדוש ברוך הוא על כל דיבור ודיבור היוצא מפיהם המכונה בשם מזבח) באהבה רבה הבאה אליהם מלמעלה על ידי מיכאל שר החסד וזו היא תפלה הנקרא עבודה שבלב) והקרבנות אלו שהן באש ההתלהבות נקראות אשי ישראל ותפלתם היא גוף התפלה שהן תיבותיה.
שו"ע אדה"ז סימן ק"כ סעיף ב'
ברכנו אבינו כולנו כאחד –
האחדות ממשיכה את הגילוי
וגם להמשיך אור אין סוף ברוך הוא בכנסת ישראל כמו שכתוב לקמן דהיינו במקור נשמות כל ישראל למהוי אחד באחד דוקא ולא כשיש פירוד חס ושלום בנשמות דקודשא בריך הוא לא שריא באתר פגים וכמו שכתוב ברכנו אבינו כולנו כאחד באור פניך וכמו שכתוב במקום אחר באריכות.
תניא פל"ב

טעם לשלש פסיעות – 
לצאת ממקום הקדושה
ושבלי הלקט (סימן יח) כתב בשם הגאונים טעם לשלש פסיעות, מפני שכשאדם עומד בתפלה עומד במקום קדושה, ושכינה למעלה מראשו, וכיון שנפטר מתפלתו, צריך לפסוע שלש פסיעות לאחוריו כדי שיצא ממקום קדושה ויעמוד במקום חול, וראיה לדבר שכן הוא, כיון שחוזרין לאחוריהם שלש פסיעות, נותנים שלום זה לזה, כלומר, עד עכשיו היינו במקום קדוש ויצאנו למקום חול.
(בית יוסף)
כנגד ג' פסיעות של נבוכדנצר
ועוד שמעתי טעם, דבזכות שלש פסיעות זכה נבוכדנצר להחריב בית המקדש, ולכן אנו פוסעים שלש פסיעות ומתפללין שיבנה בית המקדש.
(מגן אברהם סק"א)

ואמרו אמן – 
נאמר למלאכים המלוים את האדם
ונוהגים לומר 'ואמרו אמן' אפילו יחיד. ושמעתי בשם רבי יודא החסיד, דהוה כמו שאומרים ליחיד 'ברוך היושבים', שהוא כנגד המלאכים המלוים את האדם בכל יום, כן יאמר 'ואמרו אמן' לנגד אותם המלאכים המצווין לשומרו.
(מטה משה)

שיבנה בית המקדש – 
התפילה במקום העבודה
ונהגו לומר אחר 'עושה שלום', 'יהי רצון שיבנה בית המקדש' וכו', כי התפלה במקום העבודה, ולכן מבקשים על המקדש, שנוכל לעשות עבודה ממש.
(רמ"א או"ח סימן קכג ס"א)

· קריאת התורה בשני וחמישי – 
נתקנה מיד אחרי קבלת התורה
ושיהו קורין בשני ובחמישי, עזרא תיקן?! והא מעיקר הוה מיתקנא! (= והרי מלכתחילה הייתה תקנה זו), דתניא, 'וילכו שלשת ימים במדבר ולא מצאו מים' (שמות טו, כב) דורשי רשומות אמרו, אין מים אלא תורה, שנאמר (ישעיה נה, א) 'הוי כל צמא לכו למים', כיון שהלכו שלשת ימים בלא תורה מיד נלאו, עמדו נביאים שביניהם ותקנו להם שיהו קורין בשבת ומפסיקין באחד בשבת, וקורין בשני ומפסיקין בשלישי וברביעי, וקורין בחמישי ומפסיקים ערב שבת, כדי שלא ילינו שלשה ימים בלא תורה.
(ב"ק פב, א)

אשרי – 
הטעם שאומרים אשרי פעמיים בתפילת שחרית
'תהלה לדוד' כל האומר פעמים בכונה ביום, מובטח לו שהוא בן העולם הבא, משום דאית ביה אלפא ביתא (= בגלל שהמזמור לפי סדר האל"ף בי"ת) 'ומשביע לכל חי רצון'. ג' פעמים ג' תפלות. ומשום דאית דאמרי (= ובגלל שישנם האומרים) ערבית רשות, ופעמים שבשביל צורך היו מבטלין אותה, אבל לא בחנם, התקינו לאומרה פעמים שחרית.
(כל בו)


ה' צבאות אשרי אדם בוטח בך – 
ביטחון שאינו דואג כלל
פירוש "בטחון" אינו רק אמונה ביכולת ה' להטיבו ולחלצו מצרה כו', אלא שבוטח בה' שכן יעשה בפועל, שהדבר וודאי אצלו עד שהוא במנוחה גמורה ואינו דואג כלל, וכמבואר בחובת הלבבות, שמהות הבטחון הוא מנוחת נפש הבוטח, ושיהי' לבו סמוך על מי שבטח עליו שיעשה הטוב והנכון לו בענין אשר יבטח עליו.
ליקוטי שיחות חלק ל"ו פרשת שמות


שיר של יום – 
לבקש מה' שיחזיר את בית המקדש
ויאמר שיר שהיו הלוים אומרים על הדוכן, והוא כדי לזכור חרבן בית המקדש ולדאג על זה, ולבקש מאת אלוקינו יחזיר עטרה ליושנה ויחדש ימינו כקדם, ונקריב לפניו קרבנות חובותינו. וראיתי מנהג שאומרים בפירוש 'השיר שהיו הלוים אומרים בבית המקדש ביום ראשון, לדוד מזמור כו', וכן מתחילין בשאר ימי השבוע, והוא כדי להזכיר הבית כדי לדאוג עליו.
(סדר היום) 

עלינו לשבח – 
קודם שנפטרים לבתיהם
ואומר 'עלינו לשבח' וכו'. והטעם הוא, לתקוע בלבבנו קודם שנפטרים לבתיהם יחוד מלכות שמים, ושיחזק בלבבנו אמונה זו, שיעביר הגלולים מן הארץ והאלילים כרות יכרתון לתקן עולם במלכות שדי, כי אז גם כי יש לכל אחד מישראל משא ומתן עם הכותים ומצליחים, לא נפנה לבבנו אל האלילים, ולא יעלה במחשבה חס ושלום שום הרהור עבירה.
(ב"ח או"ח סימן קלג) 

אפס זולתו –
החסיד שהתעלף והמשיך להתפלל
החסיד ר' יצחק אייזיק מהומיל, כאשר הגיע בתפלתו, בעת תפילת ערבית, לתיבות "ואין זולתו" – התעלף. מיהרו האנשים ועוררוהו מעלפונו, והמשיך להתפלל.
כאשר סיפרו על כך לר' הלל מפאריטש, אמר: אינני מתפעל מהתעלפותו, אלא מתפעל הנני על שיכול היה להמשיך בתפילה!
שמועות וסיפורים






















רמב"ם הלכות תשובה פרק א
א  כל המצוות שבתורה, בין עשה בין לא תעשה--אם עבר אדם על אחת מהן, בין בזדון בין בשגגה--כשיעשה תשובה וישוב מחטאו, חייב להתוודות לפני האל ברוך הוא:  שנאמר "איש או אישה כי יעשו מכל חטאת האדם . . . והתוודו, את חטאתם אשר עשו" (במדבר ה,ו-ז) זה וידוי דברים.  ווידוי זה מצות עשה.
ב  כיצד מתוודה--אומר אנא ה' חטאתי עוויתי פשעתי לפניך, ועשיתי כך וכך, והרי ניחמתי ובושתי במעשיי, ולעולם איני חוזר לדבר זה.  זה הוא עיקרו של וידוי; וכל המרבה להתוודות ולהאריך בעניין זה, הרי זה משובח.
ג  וכן בעלי חטאות ואשמות--בעת שמביאין קרבנותיהם על שגגתן או על זדונן, אין מתכפר להן בקרבנם, עד שיעשו תשובה, ויתוודו וידוי דברים:  שנאמר "והתוודה--אשר חטא, עליה" (ויקרא ה,ה).
ד  וכן כל מחוייבי מיתות בית דין, ומחוייבי מלקות--אין מתכפר להם במיתתם או בלקייתם, עד שיעשו תשובה ויתוודו.  וכן החובל בחברו או המזיק ממונו--אף על פי ששילם לו מה שהוא חייב לו--אין מתכפר לו, עד שיתוודה וישוב מלעשות כזה לעולם:  שנאמר "מכל חטאות האדם" (במדבר ה,ו).
ה  [ב] שעיר המשתלח--לפי שהוא כפרה לכל ישראל, כוהן גדול מתוודה עליו על לשון כל ישראל:  שנאמר "והתוודה עליו את כל עוונות בני ישראל" (ויקרא טז,כא).
ו  שעיר המשתלח מכפר על כל עבירות שבתורה, הקלות והחמורות, בין שעבר בזדון בין שעבר בשגגה, בין שהודע לו בין שלא הודע לו- הכול מתכפר בשעיר המשתלח:  והוא, שעשה תשובה; אבל אם לא עשה תשובה, אין השעיר מכפר לו אלא על הקלות.
ז  ומה הן הקלות, ומה הן החמורות:  החמורות הן העבירות שחייבין עליהן מיתת בית דין או כרת; ושבועת שוא ושקר--אף על פי שאין בה כרת, הרי היא מן החמורות.  ושאר מצוות לא תעשה, ומצוות עשה שאין בהן כרת--הן הקלות.



ח  [ג] בזמן שאין בית המקדש קיים, ואין לנו מזבח כפרה--אין שם אלא תשובה.  התשובה מכפרת על כל העבירות:  אפילו רשע כל ימיו, ועשה תשובה באחרונה--אין מזכירין לו שם רשעו, שנאמר "ורשעת הרשע לא ייכשל בה, ביום שובו מרשעו" (יחזקאל לג,יב) ועצמו של יום הכיפורים מכפר לשבים, שנאמר "כי ביום הזה יכפר עליכם" (ויקרא טז,ל).
ט  [ד] אף על פי שהתשובה מכפרת על הכול, ועצמו של יום הכיפורים מכפר--יש עבירות שהן מתכפרין בשעתן, ויש עבירות שאין מתכפרין אלא לאחר זמן.  כיצד:  עבר אדם על מצות עשה שאין בה כרת, ועשה תשובה--אינו זז משם עד שמוחלין לו מיד, ובאלו נאמר "שובו בנים שובבים, ארפא משובותיכם" (ירמיהו ג,כב)
י  עבר על מצות לא תעשה שאין בה כרת ולא מיתת בית דין, ועשה תשובה--תשובה תולה ויום הכיפורים מכפר, ובאלו נאמר "כי ביום הזה יכפר עליכם" (ויקרא טז,ל).
יא  עבר על כרתות ומיתות בית דין, ועשה תשובה--תשובה ויום הכיפורים תולין, וייסורין הבאין עליו גומרין לו הכפרה, ולעולם אין מתכפר לו כפרה גמורה, עד שיבואו עליו ייסורין; ובאלו נאמר "ופקדתי בשבט, פשעם; ובנגעים עוונם" (תהילים פט,לג).
יב  במה דברים אמורים, בשלא חילל את השם בעת שעבר.  אבל המחלל את השם--אף על פי שעשה תשובה והגיע יום הכיפורים והוא עומד בתשובתו ובאו עליו ייסורין, אינו מתכפר לו כפרה גמורה עד שימות, אלא תשובה ויום הכיפורים וייסורין שלושתן תולין ומיתה מכפרת, שנאמר "ונגלה באוזניי, ה' צבאות:  אם יכופר העוון הזה לכם, עד תמותון" (ישעיהו כב,יד"). 






הלכות תשובה פרק ב
א  איזו היא תשובה גמורה--זה שבא לידו דבר שעבר בו, ואפשר בידו לעשות, ופירש ולא עשה מפני התשובה, לא מיראה ולא מכשלון כוח.  כיצד:  הרי שבא על אישה בעבירה, ולאחר זמן נתייחד עימה והוא עומד באהבתו בה ובכוח גופו, ובמדינה שעבר בה, ופירש ולא עבר--זה הוא בעל תשובה גמורה.  הוא ששלמה אומר "וזכור, את בוראך, בימי, בחורותיך)קוהלת יב,א(
ב  ואם לא שב אלא בימי זקנותו, ובעת שאי אפשר לו לעשות מה שהיה עושה--אף על פי שאינה תשובה מעולה, מועלת היא לו ובעל תשובה הוא.  אפילו עבר כל ימיו, ועשה תשובה ביום מיתתו ומת בתשובתו--כל עוונותיו נמחלין:  שנאמר "עד אשר לא תחשך השמש "קוהלת יב,ב  שהוא יום המיתה--מכלל שאם זכר בוראו ושב קודם שימות, נסלח לו.
ג  [ב] ומה היא התשובה--הוא שיעזוב החוטא חטאו, ויסירנו ממחשבתו ויגמור בליבו שלא יעשהו עוד, שנאמר "יעזוב רשע דרכו, ואיש אוון מחשבותיו" (ישעיהו נה,ז).  וכן יתנחם על שעבר, שנאמר "כי אחרי שובי, ניחמתי, ואחרי היוודעי, ספקתי על ירך" (ירמיהו לא,יח); ויעיד עליו יודע תעלומות שלא ישוב לזה החטא לעולם, שנאמר "ולא נאמר עוד אלוהינו, למעשה ידינו--אשר בך, ירוחם יתום" (הושע יד,ד).  וצריך להתוודות בשפתיו, ולומר עניינות אלו שגמר בליבו.
ד  [ג] כל המתוודה בדברים, ולא גמר בליבו לעזוב--הרי זה דומה לטובל, ושרץ בידו, שאין הטבילה מועלת, עד שישליך השרץ; וכן הוא אומר "ומודה ועוזב, ירוחם" (משלי כח,יג).  וצריך לפרוט את החטא, שנאמר "אנא, חטא העם הזה חטאה גדולה, ויעשו להם, אלוהי זהב" (שמות לב,לא).
ה  [ד] מדרכי התשובה להיות השב צועק תמיד לפני ה', בבכי ובתחנונים, ועושה צדקה כפי כוחו, ומתרחק הרבה מן הדבר שחטא בו.  ומשנה שמו, כלומר שאני אחר ואיני אותו האיש שעשה אותן המעשים; ומשנה מעשיו כולן לטובה, ולדרך ישרה.  וגולה ממקומו--שגלות מכפרת עוון, מפני שגורמת לו להיכנע ולהיות עניו ושפל רוח.
ו  [ה] ושבח גדול לשב שיתוודה ברבים ויודיע פשעיו להם, ומגלה עבירות שבינו לבין חברו לאחרים, ואומר להם אומנם חטאתי לפלוני ועשיתי לו כך וכך, והריני היום שב וניחם.  וכל המתגאה ואינו מודיע, אלא מכסה פשעיו--אין תשובתו גמורה, שנאמר "מכסה פשעיו, לא יצליח" (משלי כח,יג(.

ז  במה דברים אמורים, בעבירות שבין אדם לחברו.  אבל שבינו לבין המקום--אינו צריך לפרסם עצמו, ועזות פנים היא לו אם גילם:  אלא שב לפני האל ברוך הוא, ופורט חטאיו לפניו, ומתוודה עליהן בפני רבים, סתם.  וטובה היא לו שלא נתגלה עוונו, שנאמר "אשרי, נשוי פשע; כסוי חטאה" (תהילים לב,א).
ח  [ו] אף על פי שהתשובה והצעקה יפה לעולם, בעשרת הימים שבין ראש השנה ויום הכיפורים היא יפה ביותר, ומיד היא מתקבלת, שנאמר "דרשו ה', בהימצאו; קראוהו, בהיותו קרוב" (ישעיהו נה,ו).  במה דברים אמורים, ביחיד; אבל בציבור--כל זמן שעושין תשובה וצועקין בלב שלם הן נענין, שנאמר "כה' אלוהינו, בכל קוראנו אליו" (דברים ד,ז).
ט  [ז] יום הכיפורים--הוא זמן תשובה לכול, ליחיד ולרבים, והוא קץ מחילה וסליחה לישראל; לפיכך חייבין הכול לעשות תשובה ולהתוודות, ביום הכיפורים.  ומצות וידוי יום הכיפורים שיתחיל מערב היום קודם שיאכל, שמא ייחנק בסעודה קודם שיתוודה.  ואף על פי שהתוודה קודם שיאכל, חוזר ומתוודה בלילי יום הכיפורים ערבית; וחוזר ומתוודה בשחרית, ובמוסף, ובמנחה, ובנעילה.  והיכן מתוודה--יחיד, אחר תפילתו; ושליח ציבור, באמצע תפילתו בברכה רביעית.
י  [ח] הווידוי שנהגו בו כל ישראל--אבל חטאנו . . ., והוא עיקר הווידוי.  עבירות שהתוודה עליהן ביום הכיפורים זה--חוזר ומתוודה עליהן ביום הכיפורים אחר, אף על פי שהוא עומד בתשובתו:  שנאמר "כי פשעיי, אני אדע; וחטאתי נגדי, תמיד" (תהילים נא,ה(
יא  [ט] אין התשובה ולא יום הכיפורים מכפרין אלא עבירות שבין אדם למקום, כגון מי שאכל דבר אסור או בעל בעילה אסורה וכיוצא בהן.  אבל עבירות שבין אדם לחברו, כגון חובל חברו או המקלל את חברו או גוזלו וכיוצא בהן--אינו נמחל לו לעולם, עד שייתן לחברו מה שהוא חייב לו, וירצהו.
יב  אף על פי שהחזיר לו ממון שהוא חייב לו, צריך לרצותו ולשאול ממנו שימחול לו; ואפילו לא הקניט את חברו אלא בדברים, צריך לפייסו ולפגוע בו עד שימחול לו.
יג  לא רצה חברו למחול לו--מביא לו שורה של שלושה בני אדם מריעיו, ופוגעין בו ומבקשין ממנו.  לא נתרצה להן, מביא לו שנייה ושלישית.  לא רצה, מניחו והולך לו; וזה שלא מחל, הוא החוטא.  ואם היה רבו--הולך ובא אפילו אלף פעמים, עד שימחול לו.


יד  [י] לפי שאסור לאדם שיהיה אכזרי ולא יתפייס, אלא יהיה נוח לרצות וקשה לכעוס, ובשעה שמבקש ממנו החוטא למחול, מוחל בלבב שלם ובנפש חפצה; ואפילו הצר לו הרבה וחטא לו הרבה, לא ייקום וייטור.  וזה הוא דרכם של זרע ישראל, וליבם הנכון.  אבל הגויים ערלי לב אינן כן, אלא "ועברתו שמרה נצח" (עמוס א,יא) וכן הוא אומר על הגבעונים לפי שלא מחלו לישראל, "והגבעונים לא מבני ישראל המה" (שמואל ב כא,ב).
טו  [יא] החוטא לחברו, ומת חברו קודם שיבקש ממנו מחילה--מביא עשרה בני אדם ומעמידן על קברו, ואומר לפניהם חטאתי לה' אלוהי ישראל ולפלוני זה שעשיתי לו כך וכך.  ואם היה חייב לו ממון, יחזירו ליורשיו; לא היה יודע לו יורש--יניחנו בבית דין, ויתוודה.
הלכות תשובה פרק ג
א  כל אחד ואחד מבני האדם, יש לו זכייות ועוונות:  מי שזכויותיו יתרות על עוונותיו, צדיק; ומי שעוונותיו יתרות על זכויותיו, רשע; מחצה למחצה, בינוני.
ב  וכן המדינה--אם היו זכויות כל יושביה מרובות על עוונותיהם, הרי זו צדקת; ואם היו עוונותיהם מרובין, הרי זו רשעה.  וכן כל העולם כולו.
ג  [ב] אדם שעוונותיו מרובין על זכייותיו--מיד הוא מת ברשעו, שנאמר "על רוב עוונך" (ירמיהו ל,יד; ירמיהו ל,טו; הושע ט,ז).  וכן מדינה שעוונותיה מרובין--מיד היא אובדת, שנאמר "זעקת סדום ועמורה כי רבה" (בראשית יח,כ).  וכן כל העולם כולו, אם היו עוונותיהם מרובין--מיד הן נשחתין, שנאמר "וירא ה', כי רבה רעת האדם" (בראשית ו,ה).
ד  ושיקול זה אינו לפי מניין הזכייות והעוונות, אלא לפי גודלן:  יש זכות שהיא כנגד כמה עוונות, שנאמר "יען נמצא בו דבר טוב" (מלכים א יד,יג); ויש עוון שהוא כנגד כמה זכייות, שנאמר "וחוטא אחד, יאבד טובה הרבה" (קוהלת ט,יח).  ואין שוקלין אלא בדעתו של אל דעות, והוא היודע היאך עורכין הזכייות כנגד העוונות.
ה  [ג] כל מי שניחם על המצוות שעשה, ותהה על הזכייות, ואמר בליבו ומה הועלתי בעשייתן, אוליי לא עשיתי אותן--הרי זה איבד את כולן, ואין מזכירין לו שם זכות בעולם:  שנאמר "וצדקת הצדיק לא תצילנו ביום רשעו" (ראה יחזקאל לג,יב) אין זה אלא בתוהה על הראשונות.
ו  כשם ששוקלין עוונות אדם וזכייותיו, בשעת מיתתו--כך בכל שנה ושנה, שוקלין עוונות כל אחד ואחד מבאי העולם עם זכייותיו ביום טוב של ראש 

השנה:  מי שנמצא צדיק, נחתם לחיים; ומי שנמצא רשע, נחתם למיתה.  והבינוני, תולין לו עד יום הכיפורים:  אם עשה תשובה, נחתם לחיים; ואם לאו, נחתם למיתה.
ז  [ד] אף על פי שתקיעת שופר בראש השנה גזירת הכתוב, רמז יש בו:  כלומר עורו עורו ישנים משינתכם, והקיצו נרדמים מתרדמתכם; וחפשו במעשיכם וחזרו בתשובה, וזכרו בוראכם.  אלו השוכחים את האמת בהבלי הזמן, ושוגים כל שנתם בהבל וריק אשר לא יועיל ולא יציל--הביטו לנפשותיכם, והטיבו דרכיכם ומעלליכם; ויעזוב כל אחד מכם דרכו הרעה, ומחשבתו אשר לא טובה.
ח  לפיכך צריך כל אדם שיראה עצמו כל השנה כולה, כאילו חצייו זכאי וחצייו חייב; וכן כל העולם, חצייו זכאי וחצייו חייב:  חטא חטא אחד--הרי הכריע עצמו והכריע את כל העולם כולו לכף חובה, וגרם להם השחתה; עשה מצוה אחת--הרי הכריע את עצמו והכריע את כל העולם כולו לכף זכות, וגרם להן תשועה והצלה.  זה הוא שנאמר "וצדיק, יסוד עולם" (משלי י,כה), זה שצידק עצמו הכריע את כל העולם כולו והצילו.
ט  ומפני עניין זה, נהגו כל בית ישראל להרבות בצדקה ובמעשים טובים ולעסוק במצוות, מראש השנה עד יום הכיפורים, יתר מכל ימות השנה.  ונהגו כולם לקום בלילה בעשרת ימים אלו, ולהתפלל בבתי כנסייות בדברי תחנונים ודברי כיבושין עד שיאור היום.
י  [ה] בשעה ששוקלין עוונות אדם עם זכייותיו, אין מחשבין עליו תחילת עוון שחטא בו ולא שני, אלא משלישי ואילך.  אם נמצאו עוונותיו משלישי ואילך מרובין על זכייותיו, אותן שני העוונות מצטרפין ודנין אותו על הכול.
יא  ואם נמצאו זכייותיו כנגד עוונותיו אשר מעוון שלישי ואילך, מעבירין כל עוונותיו ראשון ראשון:  לפי שהשלישי נחשב ראשון, שכבר נמחלו השניים; וכן הרביעי הרי הוא ראשון, שכבר נמחל השלישי; וכן עד סופן.
יב  במה דברים אמורים, ביחיד, שנאמר "הן כל אלה, יפעל אל--פעמיים שלוש, עם גבר" (איוב לג,כט).  אבל הציבור--תולין להן עוון ראשון ושני ושלישי, שנאמר "על שלושה פשעי ישראל, ועל ארבעה לא אשיבנו" (עמוס ב,ו).  וכשמחשבין להן על דרך זה, מחשבין להן מרביעי ואילך.
יג  הבינוניים--אם היה בכלל מחצה עוונות שלהן שלא הניח תפילין מעולם--דנין אותו כפי חטאיו, ויש לו חלק לעולם הבא; וכן כל הרשעים שעוונותיהם מרובין--דנין אותן כפי חטאותיהם, ויש להן חלק לעולם הבא:  שכל ישראל יש להן חלק לעולם הבא, אף על פי שחטאו--שנאמר 

"ועמך כולם צדיקים, לעולם יירשו ארץ" (ישעיהו ס,כא); ארץ זו משל--כלומר ארץ החיים, והוא העולם הבא.  וכן חסידי אומות העולם, יש להן חלק לעולם הבא.
יד  [ו] ואלו שאין להן חלק לעולם הבא, אלא נכרתין ואובדין, ונידונין על גודל רשעם וחטאתם, לעולם ולעולמי עולמים:  המינים, והאפיקורוסים, והכופרים בתורה, והכופרים בתחיית המתים, והכופרים בביאת הגואל, והמשומדים, ומחטיאי הרבים, והפורשים מדרכי ציבור, והעושה עבירות ביד רמה בפרהסיה כיהויקים, והמוסרים, ומטילי אימה על הציבור שלא לשם שמיים, ושופכי דמים, ובעלי לשון הרע, והמושך עורלתו.
טו  [ז] חמישה הן הנקראין מינים:  האומר שאין שם אלוה, ואין לעולם מנהיג; והאומר שיש שם מנהיג, אבל הם שניים או יתר; והאומר שיש שם ריבון אחד, אלא שהוא גוף ובעל תמונה; וכן האומר שאינו לבדו ראשון וצור לכול; וכן העובד אלוה זולתו, כדי להיות מליץ בינו ובין ריבון העולמים.  כל אחד מחמישה אלו מין.
טז  [ח] שלושה הן הנקראין אפיקורוסים:  האומר שאין שם נבואה כלל, ואין שם מדע שמגיע מהבורא ללב בני האדם; והמכחיש נבואתו של משה רבנו; והאומר שאין הבורא יודע מעשה בני האדם.  כל אחד משלושה אלו אפיקורוס.
יז  שלושה הן הכופרים בתורה:  האומר שאין התורה מעם ה', אפילו פסוק אחד, אפילו תיבה אחת--אם אמר משה אמרו מפי עצמו, הרי זה כופר בתורה; וכן הכופר בפירושה, והיא תורה שבעל פה, והכחיש מגידיה, כגון צדוק ובייתוס; והאומר שהבורא החליף מצוה זו במצוה אחרת, וכבר בטלה תורה זו, אף על פי שהיא הייתה מעם ה', כגון הנוצריים וההגריים.  כל אחד משלושה אלו כופר בתורה.
יח  [ט] שניים הן המשומדים:  המשומד לעבירה אחת, והמשומד לכל התורה כולה.  המשומד לעבירה אחת--זה שהחזיק עצמו לעשות אותה עבירה בזדון ונתפרסם בה והורגל, אפילו הייתה מן הקלות, כגון שהוחזק תמיד ללבוש שעטנז או להקיף פיאה, ונמצא כאילו בטלה מצוה זו מן העולם אצלו--הרי זה משומד לאותו דבר:  והוא, שיעשה להכעיס.  והמשומד לכל התורה, כגון החוזר לדתי הגויים בשעה שגוזרין שמד ויידבק בהן, ויאמר ומה בצע לי להידבק בישראל שהן שפלים ונרדפים, טוב לו שיידבק באלו שידן תקיפה--הרי זה משומד לכל התורה כולה.
יט  [י] מחטיאי הרבים:  אחד שהחטיא בדבר גדול, כירובעם וצדוק ובייתוס; ואחד שהחטיא בדבר קל, אפילו לבטל מצות עשה.  ואחד 

האונס אחרים עד שיחטאו כמנשה, שהיה הורג ישראל עד שיעבדו עבודה זרה; או שהטעה אחרים והדיחם כישוע.
כ  [יא] הפורש מדרכי ציבור:  אף על פי שלא עבר עבירות, אלא נבדל מעדת ישראל ואינו עושה מצוות בכללן ולא נכנס בצרתן ולא מתענה בתעניתן, אלא הולך בדרכו כאחד מגויי הארץ, וכאילו אינו מהן--אין לו חלק לעולם הבא.
כא  העושה עבירות ביד רמה כיהויקים:  בין שעשה קלות, בין שעשה חמורות--אין לו חלק לעולם הבא; וזה הוא הנקרא מגלה פנים בתורה, מפני שהעיז מצחו וגילה פניו ולא בוש מדברי תורה.
כב  [יב] שניים הם המוסרים:  המוסר חברו ביד גויים להורגו או להכותו, והמוסר ממון חברו ביד גויים או ביד אנס שהוא כגוי--שניהם, אין להן חלק לעולם הבא.
כג  [יג] מטילי אימה על הציבור שלא לשם שמיים:  זה הרודה ציבור בחוזקה והם יראים ופוחדים ממנו הרבה, וכוונתו לכבוד עצמו ולכל חפציו, לא לכבוד שמיים, כגון מלכי הגויים.
כד  [יד] כל אחד ואחד מארבעה ועשרים אנשים אלו שמנינו--אף על פי שהן ישראל, אין להן חלק לעולם הבא.  ויש עבירות קלות מאלו, ואף על פי כן אמרו חכמים שהרגיל בהן אין לו חלק לעולם הבא, כדי להתרחק מהן ולהיזהר מהן.
כה  ואלו הן:  המכנה את חברו, והקורא לחברו בכינוי, והמלבין פני חברו ברבים, והמתכבד בקלון חברו, והמבזה תלמידי חכמים, והמבזה רבותיו, והמבזה את המועדות, והמחלל את הקודשים.
כו  במה דברים אמורים שכל אחד מאלו אין לו חלק לעולם הבא, בשמת בלא תשובה.  אבל אם שב מרשעו, ומת והוא בעל תשובה--הרי זה מבני העולם הבא, שאין לך דבר שעומד בפני התשובה:  אפילו כפר בעיקר כל ימיו, ובאחרונה שב--יש לו חלק לעולם הבא, שנאמר "שלום שלום לרחוק ולקרוב, אמר ה'--ורפאתיו" (ישעיהו נז,יט).
כז  כל הרשעים והפושעים והמשומדים וכיוצא בהן שחזרו בתשובה, בין בגלוי בין שחזרו במטמונייות--מקבלין אותן, שנאמר "שובו בנים שובבים" (ירמיהו ג,יד; ירמיהו ג,כב):  אף על פי שעדיין שובב הוא, שהרי בסתר בלבד חוזר ולא בגלוי--מקבלין אותו בתשובה. 



חידון על הלכות תשובה להרמב"ם
שאלות פרק א
1)  על איזה סוג עבירות צריך האדם השב בתשובה להתוודות לפני הקב"ה?
· רק על עבירות שבינו לבין הקב"ה בלבד.
· רק על מצוות לא תעשה שעבר עליהם בזדון. 
· על כל סוגי המצוות שבתורה בין 'עשה' בין 'לא-תעשה'.

2)  מי מתוודה על שעיר המשתלח? ומדוע?
· הכהן. לפי שהוא (השעיר) כפרה על כל ישראל ולכן זה שייך לכהן.
· מי שמשלח אותו לעזאזל. ולכן הוא מבקש ממנו מחילה על-כך.
· מי שקנה אותו. בגלל שזה על העבירות שלו.

3)  מה הן העבירות הקלות ומה הן החמורות?
· החמורות הן העבירות שחייבים עליהם מיתת בית-דין או כרת. והקלות הם שאר מצוות שאין בהם כרת.
· תשובה א' היא נכונה אבל חוץ משבועת שווא ושקר שהן חמורות אע"פ שאין בהם כרת.
· הקלות הן העבירות שקל לאדם לעבור אותם. והחמורות הן אלו שקשה לעבור אותם. 

4) בזמן הזה, שאין לנו ביהמ"ק ומזבח לכפרה, מה מכפר עלינו?
· התשובה בלבד.
· התענית.
· הצדקה.

5) אלו עבירות מתכפרין לאדם מיד כשעשה תשובה, ואלו לאחר זמן? 
· מצוות עשה - ביום הכיפורים. מצוות לא-תעשה - מיד. כריתות ומיתות בי"ד - ביום מיתתו.  
· מצוות עשה - מיד. מצוות לא-תעשה - ביום הכיפורים. כריתות ומיתות בי"ד- עד שיבואו עליו ייסורין. 
· מצוות לא תעשה - ביום מיתתו. מצוות עשה - ביום הכיפורים. כריתות ומיתות בי"ד - מיד.

6) אדם שחילל את ה' בעת שעבר עבירה, מתי תשובתו מועלת?
· מיד כשעשה תשובה.
· ביום הכיפורים.
· בעת שבאים עליו ייסורין.
· עד שימות (ועשה תשובה).
שאלות פרק ב
1)  מהו הסימן שעשה האדם תשובה גמורה?
· כשבא לידו דבר שעבר עליו ופורש ולא עובר עליו עוד - מפני פחד העונש.
· כשבא לידו דבר שעבר עליו ופורש ולא עובר עליו עוד - ולא מיראה ולא מכישלון.
· כשהוא לא מרגיש יותר שהיצר מתגבר עליו. 

2)  אדם שעבר עבירות כל ימיו ועשה תשובה ביום מותו, האם תשובתו מועלת? פרט!
· לא. עליו לחזור בגלגול פעם שנית.
· כן. מוחלין לו על כל עוונותיו.
· תלוי, אם הוא מת כתוצאה מהתשובה רק אז מוחלין לו.



3)  מה הפירוש 'תשובה' (מה צריך לעשות)?
· כשיעזוב החוטא חטאו ויסירנו ממחשבתו.
· שיגמור (יחליט) בלבו שלא יעשהו עוד.
· כל התשובות נכונות.

4)  למה דומה אדם המתוודה על חטאו ולא גמר בלבו לעזוב את החטא לגמרי?
· לטובל - ושרץ בידו.
· לאדם שמתחיל שהו ולא מסיים אותו.
· לאחד בפה ואחד בלב, כלומר, שרק יודע לדבר אבל לא לקיים.

5)  באלו סוגי עבירות שבח גדול לאדם החוטא להודיע חטאו ולהתוודות ברבים ובאלו לא?
· בעבירות שבינו לבין הקב"ה. אבל בעבירות שבינו לבין חברו אינו צריך לפרסם עצמו.
· בעבירות שבינו לבין חברו. אבל בעבירות לבינו לבין הקב"ה אינו צריך לפרסם עצמו.
· בכל סוגי העבירות צריך לפרסם עצמו ושבח גדול הוא לו.

6)  מה הן הימים שבהן התשובה יפה לעולם?
· תמיד - כל השנה.
· בעשרת הימים שבין ר"ה ליום הכיפורים.
· ביום הכיפורים בלבד.

7)  מה מייחד את יום הכיפורים בעניין התשובה?
· שהוא יום קדוש יותר משבת ויום-טוב.
· שלא אוכלים ולא שותים בו.
· שהוא זמן תשובה  וכפרה לכל, ליחיד ולרבים.

8)  האם צריך האדם שהתוודה על חטאו ביוה"כ ולא חזר לסורו עד יוה"כ הבא, לחזור ולהתוודות על עבירות אלו? ומדוע?
· כן. שנאמר "וחטאתי נגדי תמיד".
· לא. שנאמר, "גם חושך לא ישופני ולילה אור בעדני".
· זה תלוי בהחלטה שלו.

9)  על אלו עבירות התשובה ויוה"כ מכפרין?
· על עבירות שבין אדם למקום (לקב"ה).
· על עבירות שבים אדם לחברו.
· על כל סוגי העבירות.




בהצלחה רבה!

	יום שני כג באלול
	
	
	
	
	
	
	
	
	
	
	

	יום שלישי כד באלול
	
	
	
	
	
	
	
	
	
	
	

	יום רביעי כה באלול
	
	
	
	
	
	
	
	
	
	
	

	יום חמישי כו באלול
	
	
	
	
	
	
	
	
	
	
	

	יום שישי כז באלול
	
	
	
	
	
	
	
	
	
	
	





בהצלחה רבה!





עבודת מחקר - אלול אז והיום

אלול בימים ההם: 
חקור בספרים ותאר בלשונך כיצד היו נראים ימי אלול בדורות הקודמים עד תקופת הבעש"ט ותלמידיו! הקפד לציין מקורות שנעזרת בהם לתיאורים שכתבת!
___________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________


אלול בזמן הזה: 
חקור בספרים ותאר בלשונך כיצד נראים ימי אלול בדורותינו אלה בקרב החסידים תלמידי הבעש"ט בכלל וחסידי חב"ד בפרט! הקפד לציין מקורות שנעזרת בהם לתיאורים שכתבת!
_____________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________

מנהגי חודש אלול-תשרי
-דף עבודה / מדרש תמונה-

תלמיד יקר! 
לפניך טבלה עם תמונות הקשורים לדיני ומנהגי אלול/תשרי:

כתוב מתחת לכל תמונה!
· על איזה מנהג היא מרמזת? 
· מה הוא זמן קיומו? 
· מה הוא טעם או מקור מנהג זה?

ציון:_______.                                 חתימת הרב: _______________.

